Dame i gospodo narodni poslanici, javljam se po čl. 101, 103. i 104. Javljam se povodom izlaganja gospođe Nade Kolundžije juče, na kraju sednice. Ovo govorim zbog građana Srbije. Ne verujem da postoji ijedan poslanik kome nije jasno šta se ovde dešava. Javljam se zbog toga što vi sve vreme govorite neistinu, što pokušavate da obmanete građane Srbije u vezi s delegacijom koja je trebalo da putuje u Strazbur, u Skupštinu Saveta Evrope. To već danima pokušavate. Ne mogu da kažem precizno koji su motivi. Motiva ima više. Koji je od njih preovladao, ne znam. Ne znam da li je to izjava Nade Kolundžije da će se ona založiti da predstavnici SRS-a ne idu u Strazbur, pa pošto su shvatili koliki je to nonsens, onda su rešili da ipak ispune želju Nade Kolundžije i zbog toga nije otišla kompletna delegacija. Istine radi, zbog građana Srbije, moram da vam kažem da ste vi ponizili, pre svega, Skupštinu i predsednika Skupštine Slavicu Đukić-Dejanović, jer ste je potpuno dezavuisali. Vi ste ono što je ona uradila bacili pod noge i doveli Srbiju u položaj u kome se nalazi, da juče, kada je na Političkom komitetu bio Prednacrt rezolucije o Kosovu i Metohiji, nije bilo predstavnika srpske delegacije. Inače, da se podsetimo, 16. januara, Slavica Đukić-Dejanović je uputila u Savet Evrope pismo u kome je navela članove delegacije i zamenike članova delegacije i tražila, s obzirom na to da je predlog u toku, da se ovim poslanicima verifikuju mandati u Savetu Evrope. Tu nema nikakve dileme. Meni je to i u usmenom razgovoru Slavica Đukić-Dejanović rekla. Rekla je da ćemo ovo pitanje rešiti, ali da delegacija ide u Strazbur, a kada se vrati delegacija, onda ćemo pokušati da rešimo ovaj problem. Onda dolazimo u ovu situaciju … Znam da mi je isteklo vreme. Da li moram da siđem, pa da se ponovo javim? Uradiću to.
Nema povrede člana 101. koji propisuje pravo na repliku, člana 103. koji propisuje obavezu da se u izlaganjima poslanici drže dnevnog reda, a ni člana 104, pošto narodna poslanica nije prekršila član 104. u svom izlaganju. Nije vam isteklo vreme, ta sintagma neće biti upotrebljena u ovoj skupštini. Izvolite, reč ima narodni poslanik Dragan Todorović, želi da govori o povredi Poslovnika i dobija reč na osnovu člana 100. stav 1.
Javljam se po istim članovima. Znači, 16. januara, Slavica Đukić-Dejanović je uputila pismo Savetu Evrope i na Savetu Evrope je bilo da li će prihvatiti obrazloženje predsednika Narodne skupštine Republike Srbije ili ne. Da ostavimo to sada po strani. Ali, 23. januara, predsednik Odbora za inostrane poslove, gospodin Mićunović, uputio je pismo predsedniku Skupštine, gde kaže: "Sadašnja delegacija više nema legitimitet". Zbog čega nema legitimitet? Ima legitimitet i legalitet. Zar je predsednik Skupštine nelegalan? Zar nije imao pravo predsednik Skupštine da svojim dopisom Savetu Evrope predloži delegaciju Skupštine Srbije? Nema Slavica Đukić-Dejanović legalitet i legitimitet, a Mićunović je imao kada je sam odredio delegaciju. Kakvo je to poimanje demokratije, morala i svega ostalog? Pazite, kaže: "jer ne uvažava odgovarajuće promene u sastavu Narodne skupštine nakon izbora, što je u izričitoj suprotnosti sa članom 6. tačka 2. Poslovnika o radu Saveta Evrope, a, osim toga, neki članovi delegacije su u međuvremenupostali i ministri, te bi takvoj delegaciji, na početku plenarnog zasedanja Saveta Evrope, bila verovatno uskraćena verifikacija mandata". Gospodo, u pismu koje je poslala Slavica Đukić-Dejanović nema ni Ivice Dačića, nema ni Miloljuba Albijanića, čuvenog Miće. Sada mi objasnite kako ova delegacija nije legitimna i legalna? Jeste. Dragoljub Mićunović je obmanuo predsednika Skupštine i to je dovelo do toga da se na neki način opravda neodlazak naše delegacije. U međuvremenu, Savet Evrope je potvrdio mandate poslanicima čija je imena dobio u dopisu predsednika Skupštine Srbije. To je ono što je najveći problem Srbije – teror DS-a, ono što je Mićun rekao – važan je broj. Ako imate 126, za vas je sve završeno, i laž je istina, diktatura je demokratija, kriminal je zadovoljenje vaše pravde. Vi ste Orvela prevazišli. Zato upozoravam građane Srbije da neke stvari moraju na vreme da shvate, jer što pre [[Dobacivanje iz sale: Vreme.]] Gde zeka pije vodu? Naučio čovek da tapše, naučio – "vreme", a sada da vidimo da li je dodatno napredovao. Moraš da preskočiš tu prepreku i sada moraš da pokažeš i gde zeka pije vodu, pa onda možemo da razgovaramo. Prema tome, dame i gospodo narodni poslanici, što pre shvatite i što pre shvate građani Srbije, biće bolje i za građane Srbije i za državu Srbiju. Hvala vam i oprostite na prekoračenju.
Nema povrede članova 101, 103. i 104, niti u obrazloženju ima osnova za opravdanje. Narodna poslanica Nataša Jovanović je prijavila želju da govori o povredi Poslovnika i dobija reč na osnovu člana 100. stav 1.
Gospodine Todoroviću, pažljivo sam jutros pratila vaš nastup na TV B92, kada ste pokušali da gospođi Kolundžija, računajući da je 9 sati ujutru, da se naspavala i da je jutro pametnije od večeri, objasnite ono što smo mi juče celog dana objašnjavali. Ali ne, ona je ostala pri toj svojoj zamisli, pri onome za šta misli da je tako. Međutim. nije. Gospodine Todoroviću, da nastavim s ovim, u prilog ovoj vašoj tvrdnji. Molim vas da mi omogućite da bude tišina. Molim? Zato što ga stalno ometate nekim vašim upadicama i onim što je neprimereno za jednog šefa poslaničke grupe, koji posle jednog dana, ili 24 sata, priča istu priču, koja nema veze sa stvarnošću. Pismo o kojem vi pričate, Slavici Đukić-Dejanović, po nagovoru Nade Kolundžije, Borisa Tadića ili ne znam koga, uputio je Dragoljub Mićunović 23. januara, a 24. januara je odštampan dokument Parlamentarne skupštine Saveta Evrope, o kom je govorio gospodin Todorović, u kome stoji ko su ti koji su članovi i zamenici članova delegacije. Gospođo Kolundžija, i da se desila neka fatamorgana, ali vi ste jutros rekli gospodinu Todoroviću, iako vam je on objašnjavao da možete šta god hoćete ako vas ima 126 i da je upravo u tome suština. Pažljivo sam pratila šta je on govorio, a i vi, suština je upravo u tome da vi hoćete da preglasavate SRS. Jel tako? Jel to činjenica? To je bila vaša ideja i zbog toga niste dali da ode naša delegacija, to je ta istina,jutros ste priznali gospodinu Todoroviću i novinaru naTV B92, to je cilj Demokratske stranke, ne da se poštuje stanje u Narodnoj skupštini, da se poštuje član 239. Poslovnika, koji je povređen, zbog toga se javljam, gospođo Čomić, njegov stav 2, nego zato što Nada Kolundžija kaže – mi hoćemo da nadglasamo radikale. Vi možete šta god. Kada je nekih ranijih godina, seća se gospodin Krasić, koji je bio tada poslanik u tom veću, bio predsednik Skupštine, on je rekao da, ako je utorak, može da stavi na glasanje da je četvrtak, da može da izglasa da je zemlja četvrtasta, da može da izglasa šta god. Vi se sad isto tako ponašate. Vraćate nas 15, 20 godina unazad, samo zato što se vama ne sviđa stav SRS-a, koji je jedini legitiman, da SRS ima 78 poslanika u Narodnoj skupštini Republike Srbije, a ne 60, kako vi tvrdite, i da mi nećemo da dopustimo da na osnovu neke kvote, računajući neku fantomsku, nepostojeću stranku u Skupštini, računate da ti ljudi mogu da budu predstavnici u međunarodnim organizacijama. Prema tome, gospođo Kolundžija, vi ste Dragoljuba Mićunovića, završavam, gospođo Čomić, uskoro, doveli u situaciju da mora na brzinu da piše taj dopis, što smo mu sad rekli na sednici Odbora za inostrane poslove, jer ste vi u jednom trenutku, u petak, rekli, kada smo gospođa Pop-Lazić imoja malenkost bili kod Slavice Đukić-Dejanović, iako ste znali da su kupljene karte... (Predsedavajuća: Tri minuta i 30 sekundi.) Sada ćemo da tražimo izveštaj kako je Skupština prošla, i zbog otkazivanja avionskih karata i hotela; plaćali smo penale zbog vaše odgovornosti. Kao što mi plaćamo ove kazne koje je juče onako, iz rukava i nasumično, izricala gospođa Čomić, predlažem, gospođo Kolundžija, da vi sve platite...
Narodna poslanice, molim vas da svoje izlaganje samerite s odredbama člana 104...
... što od Skupštine ide za avionske karte i hotel, nekoliko hiljada evra da platite.
... Poslovnika Narodne skupštine i da stil svog izlaganja samerite sa činjenicama. Nema povrede člana 239. stava 2. i današnja tačka dnevnog reda pripremljena je u skladu sa Poslovnikom. Što se tiče vaše tvrdnje da ste podneli zahtev za članstvo u delegacijama za parlamentarne institucije na osnovu toga da SRS ima 78 poslanika, to nije tačno. Materijal koji je u ime Poslaničke grupe SRS-a podnet sekretaru, odnosno deo materijala tačke dnevnog reda o kojoj raspravljamo, proporcionalan je za broj od 59 narodnih poslanika u Narodnoj skupštini Republike Srbije. To je deo materijala. Ispravka koju je podnosilac predloga, predsednica Narodne skupštine, gospođa Slavica Đukić-Dejanović, učinila u jednom imenu, to je ime narodnog poslanika Igora Bečića, napravljena je zato što je narodni poslanik promenio poslaničku grupu, a ostao u proceduri kao predlog koji je podnela Poslanička grupa SRS-a, na osnovu dogovora o proporcionalnoj podeli, a na osnovu toga što Poslanička grupa SRS-a, po vašem predlogu, ima 59 poslanika u tom trenutku. Nema povrede člana 239. Narodni poslanik Dragan Todorović želi reč i dobija je na osnovu člana 100. stav 1.
Dame i gospodo narodni poslanici, javljam se po članu 104, zato što je grubo povređeno dostojanstvo Skupštine Republike Srbije. Gospođo Čomić, to što ste vi sada izrekli može da se kvalifikuje samo kao istina ili neistina i ja ću vam pružiti šansu da dokažete da je istina. Krenite od Tomislava Nikolića, pa redom, do svih ovih pučista, neka dođu za govornicu i neka kažu da su članovi SRS-a. Mi ćemo to prihvatiti. Ako ne kažu, onda vi obmanjujete Srbiju, obmanjujete građane Srbije. Kako može Tomislav Nikolić da bude u Strazburu, u Savetu Evrope, da dopis predsednika Skupštine, gde piše – SNS, preprave i da piše SRS? Ima li mogućnosti da vama gram razume dopre do onih organa koji služe za to da obrade informaciju, da donesu zaključak i da kažu – ovo je belo, ovo je crno, ovo je istina, ovo je laž? Znam da vam on treba, to nije sporno, ali nemojte na ovakav način da obmanjujete građane Srbije. Ne možete ništa normalno da uradite. Tvrdite da ne možete da završite posao zbog opstrukcije SRS-a. Nije tačno. Samo uzmite i pogledajte koliko je zakona doneto u ovoj skupštini. Mi smo od 2001. godine opozicija u ovoj skupštini i nikada, osim u retkim prilikama, nismo glasali ni za jedan jedini zakon, a svi ti zakoni su doneti, zato što vi imate većinu. Vi ste ti koji omogućavate da nešto prođe ili da ne prođe. Šta je ovde problem? Problem je kod vas, pre svega, u DS-u, unutrašnji problemi DS-a i problemi unutar koalicije koje razrešavate na način koji je opštepoznat, tako što pokušavate da za sve to okrivite nekog drugog. Ko vam je tu najjednostavniji? SRS. Vi sve vreme obmanjujete građane Srbije, uz podršku medija, koji kao papagaji u pačijoj školi ponavljaju sve to, ali ima nekih koji to ne razumeju, jer nisu došli do te stepenice, jer ne znaju gde zeka pije vodu. Kako on da razume papagaje u pačijoj školi? Prema tome, da se razumemo, dame i gospodo iz DS-a, što pre shvatite da svoje probleme nećete rešiti njihovim prebacivanjem u Skupštinu Srbije, doći ćemo u situaciju da ovaj parlament radi u skladu sa zadacima koje ima, da donosi zakone. Hvala.
Narodni poslaniče, uvidom u stenogram, moći ćete se uveriti da, kada sam rekla da nema povrede člana 104. i da je izneta neistina, nisam govorila o Parlamentarnoj skupštini Saveta Evrope, nego o Narodnoj skupštini Republike Srbije. Svojom slobodnom voljom, Poslanička grupa SRS-a je, učestvujući u dogovorima o sastavu delegacija, broj poslanika SRS-a dala, kao materijal za ovu tačku, na bazi broja od 59 poslanika Poslaničke grupe SRS-a. Taj materijal je predat predsednici Narodne skupštine i on je predat pre nego što je narodni poslanik Igor Bečić promenio poslaničku grupu. To je bio razlog za ispravku koju je predsednica Narodne skupštine, gospođa Slavica Đukić-Dejanović, morala da podnosi, pošto vi niste stajali iza imena narodnog poslanika koji je promenio poslaničku grupu, ali je Poslanička grupa SRS-a, to sam rekla u prethodnom objašnjenju, podnela koliki je broj i ko su poslanici koje želi da ima u delegacijama, na osnovu toga što svojom voljom tvrde da poslanička grupa SRS-a ima u tom trenutku 59, odnosno 57 narodnih poslanika. Narodni poslanik Milan Avramović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se u skladu sa članom 104. Poslovnika o radu Narodne skupštine. Moram da upoznam građane sa činjenicom koja je juče bila na snazi u toku popodnevnog dela rasprave. Pozivam se na dostojanstvo Narodne skupštine, iz razloga što mi je predsedavajuća, u popodnevnom delu, izrekla meru opomene za lupanje o klupu nekim predmetom, što je, apsolutno, neistina, netačna činjenica, jer video-zapis s takvom konstatacijom ne postoji. Otvoreno vam nudim, ukoliko nađete video-zapis koji je mene snimio da udaram nekim predmetom o klupu, spreman sam da vratim mandat SRS-u, kao častan Srbin i član SRS-a. Ukoliko ne nađete taj video-zapis, tražim od vas, gospođo predsedavajuća, da vi podnesete ostavku na mesto potpredsednika Skupštine. Dakle, neke stvari su apsolutno jasne. Juče, u popodnevnim časovima, kamera nije snimala po sali kako se ponašaju narodni poslanici, bila je uperena u vas, i vi ste taj trenutak vrlo dobro iskoristili da izdelite što veći broj opomena narodnim poslanicima SRS-a. Ovom prilikom vam kažem da su načini na kojima ću istrajavati, da pokažem svoj vid protesta, legalni i legitimni. Ne mogu da upalim Skupštinu. Ne mogu da ukradem mandat. Ne mogu da prebijem nekoga na ulici. Ne mogu da preglasam. Ne mogu bilo šta drugo da uradim što su vaši sistemi kažnjavanja ili dokazivanja demokratije. Mogu da izađem za ovu govornicu i da vam dam konkretan primer i dokaz da niste u pravu. Ako se utvrdi da jeste, obećanje koje sam dao s ove govornice ću ispuniti, jer sam u levoj ruci imao Ustav Republike Srbije, a u desnoj Poslovnik na koji sam hteo da se pozovem, da vam skrenem pažnju da se paravojne formacije koje vladaju na Kosovu kose s odredbama člana 55. Ustava. To je nekima smešno i zbog toga što sam se zabrinuo za Srbe na KiM-u, izrekli ste mi opomenu. Zbog toga na ovaj način protestujem, ma kako bilo smešno vama s leve strane sale. Još jednom vas opominjem da nađete taj audio-snimak i da ovu dilemu rešimo. Hvala.
Narodni poslaniče, opomena se izriče od strane predsedavajućeg, ko god bio ili bila predsedavajući, a po osnovu člana 106. Poslovnika Narodne skupštine, u jednom od slučajeva za koji predsedavajući oceni da je nastupio. Lupali ste predmetima o inventar i time ometali govornika, što je nešto što je bila tolerisano tri meseca. Za ta tri meseca, sedela sam na mestu pored sekretara Narodne skupštine ili na mestu predsedavajućeg i, zajedno s potpredsednikom Nikolom Novakovićem, videla kako izgleda kada neko od poslanika, udaranjem predmeta o inventar, krši član 104, ponižava Narodnu skupštinu, ponižava sve nas i to zove političkim stavom. Dakle, pravo predsedavajućeg predstavljaju dve stvari koje se mogu zvati diskrecionim pravima. Prvo je davanje prava na repliku. Pravo na repliku nije po sebi dato Poslovnikom, nego predsedavajući odlučuje da li poslanik koji traži pravo na repliku ima to pravo ili ne. Drugo je izricanje mera i to je najveća moguća odgovornost koju bilo koji predsedavajući u bilo kojoj narodnoj skupštini ima, u bilo kom parlamentu. Predstavlja poslednje, ako mene lično pitate, najnepopularnije i najnepoželjnije sredstvo koje bilo ko ko vodi sednicu može da upotrebi da bi stvorio uslove za rad na sednici Narodne skupštine. Tri meseca jedan broj poslanika smatra da je udaranje predmetima o inventar način koji im je dozvoljen, način koji je samo njima dozvoljen da bi izražavali politički protest. Nije. To je kršenje člana 104. Poslovnika Narodne skupštine i kada god uočim da bilo koji narodni poslanik iz bilo koje poslaničke grupe sasvim jasno krši član 104. biće mu izrečena mera opomene. Ponavljam, za mene lično, najnepopularnija i najnepotrebnija moguća mera u svakom parlamentu je to, ali očigledno je neophodna. Inače, ne možete dosledno da to zovete povredom Poslovnika, upravo zbog diskrecionog prava i obaveze predsedavajućeg da izriče mere. Narodni poslanik Dejan Mirović želi da govori o povredi Poslovnika i dobija reč na osnovu člana 100. stav 1.
Dame i gospodo, javljam se na osnovu čl. 225. i 226. Poslovnika, u skladu sa članom 5. Ustava koji garantuje ulogu stranaka u demokratskom oblikovanju političke volje građana, kao i u skladu sa članom 21. Ustava, koji zabranjuje svaku diskriminaciju, neposrednu ili posrednu, po bilo kom osnovu, pa i na osnovu političkog ili drugog uverenja, kao i u skladu sa Preporukom Saveta Evrope R97/20, koja reguliše i garantuje slobodu izražavanja. Sva ova prava garantuje i Evropska Konvencija o ljudskim pravima iz 1950. godine i Međunarodni pakt o građanskim i političkim pravima iz 1966. godine. Dakle, mene interesuje da li ova ljudska prava važe bez razlike i bez izuzetaka u našoj zemlji i u našem društvu? Ako važe, onda tražim od nadležnih organa obaveštenje, ali i zaštitu ljudi u ovoj zemlji, povodom napada ostrašćenih političkih ekstremista koji lažno optužuju ljude bez dokaza. Konkretan povod za zaštitu narodnih poslanika i mene lično od optužbi bez dokaza od strane ostrašćenih političkih ekstremista je gospođa Čomić.
Narodni poslanik Dušan Marić želi da govori o povredi Poslovnika i dobija reč na osnovu člana 100. stav 1. Narodni poslanik Milan Avramović dobacuje, a odgovor je – narodni poslaniče, kada poslanik dobije reč prećutnim odgovorom i upotrebom Poslovnika, čl. 225. i 226, onda predsedavajući, predsedavajuća, ne daje odgovor, nego sam poslanik kaže od koga zahteva obaveštenje. Molim vas, prvo, da ne dobacujete i da ne kršite Poslovnik, član 104. Drugo, ako vam treba uputstvo za upotrebu Poslovnika i za korišćenje svih vaših prava, obratite se stručnim službama Narodne skupštine. Izvinite, narodni poslaniče, što ste čekali.
Javio sam se zato što smatram da predsedavajuća, i jedna i druga, već danima, u kontinuitetu, krše Poslovnik Narodne skupštine, članove 27, 104. i 105. Kršenje se ogleda u neravnopravnom tretmanu narodnih poslanika, u različitim aršinima. Primer prvi. Sinoć je 13 poslanika SRS-a kažnjeno opomenom, uz obrazloženje da su lupanjem o klupe ometali izlaganje gospodina Tomislava Nikolića. Uopšte ne želim da ulazim u opravdanost te kazne, iako sam video da su kažnjeni neki narodni poslanici koji nisu lupali. Problem je u tome što su predsedavajući danima pre toga propuštali da sankcionišu ponašanje Tomislava Nikolića, da sankcionišu povrede Poslovnika koje su bile mnogo gore nego što je lupanje o klupe. Poslednji primer se dogodio u četvrtak. U četvrtak je, s ove govornice, gospodin Tomislav Nikolić poslanike SRS-a nazvao manijacima: ''Ja sam mislio da ovde sede narodni poslanici, a ne manijaci''. Ta uvreda je prošla bez ijednog jedinog upozorenja, a kamoli opomene. Smatram da predsedavajuća, i jedna i druga, ne smatraju da su poslanici SRS-a manijaci. Primer drugi, pre dvadesetak dana, ovde se dogodio jedan incident čiji akteri su bili gospodin Tomislav Nikolić i gospodin Srboljub Živanović. I jedan i drugi su kažnjeni opomenom, uz obrazloženje predsedavajuće da je gospodin Tomislav Nikolić gospodinu Živanoviću čupao kosu, što su zabeležile televizijske kamere, a da je gospodin Živanović dobacivao gospodinu Nikoliću. Postavljam pitanje – kako je moguće, po Poslovniku ili po bilo kom kriterijumu, izjednačavati verbalno dobacivanje, koje je redovna pojava u ovoj skupštini, svakodnevna pojava, sa fizičkim nasrtajem? Kako je moguće čupanje za kosu izjednačiti s lupkanjem olovkom o klupu ili s otimanjem 21 poslaničkog mandata, ili s krađom 160 dokumenata poslanika SRS-a, 160 službenih isprava, sa krađom, prekrajanjem izborne volje građana Srbije? To su dve nespojive stvari. Podsećam građane Srbije da mi u ovoj skupštini u poslednja dva-tri meseca izražavamo simboličan protest zbog činjenice da je u ovom skupštinskom domu izvršena teška krađa, teška prevara, SRS-u je oteto 20 poslaničkih mandata i skupštinska većina, uz pomoć predsedavajućih, predsednika Narodne skupštine i potpredsednika Narodne skupštine, čini sve da tu krađu legalizuje. Hvala vam.
Narodni poslaniče, udaranje predmetima o klupe nije simbolično. Udaranje predmetima o klupe je kršenje člana 104. Poslovnika Narodne skupštine i ometanje normalnog rada Narodne skupštine. Sve što su činili svi oni koji su predsedavali sednicama, primenjujući član 27, jeste da se obezbede normalni uslovi za rad. Ono što mora da se razume, to je da je ono što vi zovete simboličnim gestom – ugrožavanje dostojanstva Narodne skupštine i ponižavanje ove institucije u celini, a to nema veze s vašim političkim stavom. Molim vas da to razumete, da ne spominjem latinske poslovice o tome. Znači, za sve nas zajedno važe ista pravila. Nisam bila prisutna na sednici kada su poslanici nazivani uvredljivim imenima, možete mi samo verovati na reč da bih reagovala, zato što svi poslanici imaju jednaka prava i potpuno jednak status kada je predsedavajući u pitanju. Narodni poslanici kažu da to ne bi trebalo da zavisi od predsedavajućeg. Tačno. Zato se zalažem za striktnu primenu poslovničkih odredaba. Naši međusobni dogovori, i prećutni i politički, podrazumevaju da predsednici poslaničkih grupa daju uputstva svim predsedavajućim da tolerantno primenimo čl. 225. i 226, pa da ne izričemo opomene za očigledno kršenje Poslovnika, pa da pustimo ovo kršenje procedure, ono kršenje procedure. Dakle, ono sa čime se narodni poslanik Dragan Todorović i ja slažemo do u jotu, jeste – svi predsedavajući isto, a Poslovnik Narodne skupštine to omogućava striktnom primenom svih članova, a u korist naše zajedničke kuće, u kojoj sedimo i radimo. Narodni poslanik kaže da su poslanici SRS-a diskriminisani. To bi bilo jako teško dokazati. Narodni poslanik Momir Marković. Želi da govorio povredi Poslovnika i dobija reč na osnovu člana 100. stav 1.
Dame i gospodo narodni poslanici, evo, već nekoliko dana traje u Narodnoj skupštini u odborima, jedna tortura i grubo kršenje člana 104, odnosno dostojanstva i Narodne skupštine i Republike Srbije. Mi smo danas, u 11 časova, imali sednicu Odbora za inostrane poslove, koju je zakazao predsednik, i na toj sednici je još jednom izražena samovolja predsednika Odbora i DS-a. Da vas vratim malo na početak priče. U petak je predsednik Narodne skupštine, gospođa Slavica Đukić-Dejanović, rekla da nemamo delegaciju jer je gospodin Mićunović, predsednik Odbora za inostrane poslove, izanalizirao situaciju i došao do zaključka da ne možemo poslati delegaciju u Strazbur,delegaciju Narodne skupštine Republike Srbije na Parlamentarnoj skupštini Saveta Evrope, jer mandati prethodne delegacije ne važe. Predsednik Odbora za inostrane poslove je rekao da će delegacija, ukoliko ode u sastavu u kom je bila, o kom je, pismom, gospođa Đukić-Dejanović obavestila Parlamentarnu skupštinu Saveta Evrope, biti vraćena i neće joj biti verifikovani mandati. Obaveza je da se šest meseci od konstituisanja Narodne skupštine delegacije konstituišu. Zašto to do sada nije urađeno? Zašto uvek dovodimo Narodnu skupštinu, poslanike Narodne skupštine u cajtnotda u poslednjem trenutku odlučujemo? Tako smo odlučivali o budžetu, tako smo odlučivali o Zakonu o pasošima, tako smo odlučivali o mnogo čemu, jer ako to ne uradimo, onda, ili zakoni prestaju da važe, ili se građani Srbije dovode u bezizlaznu situaciju. I ovoga puta je ta igra bila na snazi. Juče je počela sednica Parlamentarne skupštine Saveta Evrope. Naše delegacije nema, zahvaljujući upravo volji predsednika Odbora za inostrane poslove. Danas, odnosno juče i danas se raspravlja o Nacrtu rezolucije o Kosovu i Metohiji, najvažnijem pitanju za državu Srbiju i za ovaj parlament. Što se tiče gospodina Mićunovića, on je svoje pokazao još na prethodnoj sednici. Svi ste bili svedoci, čuli ste... (Predsedavajuća: Narodni poslaniče, navedite član Poslovnika na koji se pozivate.) Izvinjavam se, gospođo predsedavajuća, javljam se ponovo za reč, jer nisam završio.
Narodni poslaniče, dužni ste da odgovorite na pitanje predsedavajućeg – koji član Poslovnika je povređen. To je kršenje Poslovnika Narodne skupštine. Upozoravam vas da je to osnov za izricanje opomene po članu 106. Niste rekli 104, rekli ste da ćete se javiti ponovo. Način na koji se ophodite prema Narodnoj skupštini i narodnim poslanicima predstavlja vrlo grubo kršenje dostojanstva Narodne skupštine, do nivoa koji neće biti tolerisan. Stvarno vas upozoravam drugi put. Narodni poslanik Nikola Žutić. Želi da govori o povredi Poslovnika i dobija reč na osnovu člana 100 . stav 1.
Gospodo poslanici, javljam se po Poslovniku, čl. 225. i 226. Vlada vređa dostojanstvo Narodne skupštine i poslanika, pošto često ne odgovara na poslanička pitanja, upite i interpelacije. Treba se setiti razdoblja Kraljevine Jugoslavije, kada su ugledni poslanici u parlamentu, jednostavno, postrojavali ministre, koji su strpljivo odgovarali na poslanička pitanja i interpelacije. Postavio sam više vrlo važnih poslaničkih pitanja, na koja nisam dobio odgovor. To su pitanja revizije nasilno nametnute državne granice prema Hrvatskoj, u srpskom Podunavlju, odnosno u sremsko - slavonskom delu. U pitanju granica, nama treba da bude uzor Slovenija, koja je prema Hrvatskoj podigla gvozdenu zavesu, onemogućavajući njen prijem u Evropsku uniju sve do vremena revizije granica i proširenja slovenačkog morskog pojasa. Postavio sam pitanje podizanja i realizacije tužbe protiv Hrvatske za zločine genocida nad Srbima tokom 20. veka. Istina, ministar Jeremić je pompezno najavio podizanje optužnice protiv Hrvatske za zločine 1941, 1951. i 1995. godine, ali je to više bio samo jedan politički manevar, pucanje u prazno. Tu optužnicu je, izgleda, država, jednostavno, zaboravila. Postavio sam i pitanje sukcesije Jadranskog mora, ili bar ostvarenja nekog srpskog izlaza na Jadran. Isto pitanje sam postavio i na Parlamentarnoj skupštini Mediterana, tokom 2007. i 2008. godine. Isticao sam sledeće srpske argumente. Da bi Mediteran ostao zona mira, bezbednosti, zona nesputane saradnje, moraju se ispraviti istorijske nepravde koje su, mimo međunarodnog prava, pravom sile, učinjene pojedinim mediteranskim narodima, naročito palestinskom i srpskom narodu. Dalje sam isticao da je osnovni geopolitički problem zemalja jadranskog pojasa nasilno prisvajanje jugoslovenskog dela Jadranskog mora od samo jedne administrativne jedinice SFRJ, a to je Hrvatska. Tražio sam da se poraz i rezultati politike sile nad Srbima preispitaju u skladu sa međunarodnim pravom. Kao što je poznato, nerešeno jadransko pitanje danas stalno ističu Slovenija, Italija, u poslednje vreme BiH, ali Hrvatskoj, skromnost je nečuvena, hrvatskim političarima nije dovoljno što im je država, voljom međunarodnih faktora, prisvojila celu obalu, već traže da Hrvatska proglasi svoj zaštićeni pojas, kako više italijanski, slovenački i drugi ribari ne bi pljačkali hrvatsku ribu, odnosno ribolovnu zonu. Na Skupštini Mediterana, srpska delegacija je uspela nametnuti kosovsko pitanje, pored najakutnijeg palestinskog pitanja, kao ključni problem Mediterana. O kosmetskom pitanju će se raspravljati u dva od tri postojeća odbora, u Odboru za politiku i bezbednost i u Odboru za dijalog među civilizacijama i religijama i za ljudska prava. U Radnoj grupi za migracije skrenuta je pažnja na kategoriju unutrašnjih prinudnih migracija. Izneseni su podaci o proteravanju Srba iz Hrvatske i Republike Srpske Krajine i sa Kosmeta. Da podsetim, SRS je na Skupštini Mediterana imala dva predstavnika, drugi predstavnik je bio funkcioner SRS-a Nemanja Šarović. Nas dvojica smo i forsirali srpske nacionalne teme, akutna nacionalna i državna pitanja prethodno navedena, međutim, u današnjem trenutku, SRS-u se sramno oduzima delegatsko mesto... (Predsedavajuća: Vreme.) Imam još pola minuta, da se ne bih ponovo javio, dozvolite mi da završim. Moram istaći da sam imao dobru saradnju i sa Majom Laušević iz DS-a, iako smo mi iz dve politički ideološki suprotstavljene parlamentarne formacije. Nas dvoje smo tokom 2008. godine bili jedini članovi delegacije iz prošlog skupštinskog saziva. Strahovalo se tada da Srbija neće moći učestvovati na jesenjim zasedanjima, zbog odugovlačenja s formiranjem nove delegacije Skupštine Mediterana. Na sreću, sednice Skupštine Mediterana uklopile su se u polugodišnju legitimnost naše delegacije iz bivšeg skupštinskog saziva. Očekujem da se Vlada, ipak, uozbilji i da počne odgovarati na poslanička pitanja. Očekujem odgovore na moja tri poslanička pitanja koja sam postavio pre više od tri meseca.
Reč ima narodni poslanik Zoran Krasić. Želi da govori o povredi Poslovnika i dobija reč na osnovu člana 100. stav 1.
Gospođo Čomić, zapamtite, član 27. Poslovnika, da ne bih morao na kraju ponovo da pričam o tome. Mislim da se vrlo pogrešno i tendenciozno loše starate o radu na sednicama Narodne skupštine i da se iz toga izvlači i zaključak da loše primenjujete Poslovnik Narodne skupštine. Dozvolite da to objasnim, više zbog javnosti, a vama ovde je sve i te kako dobro poznato. Specijalno za ovu priliku sam uvećao tekst člana 239. Poslovnika Narodne skupštine i boldovao deo teksta u stavu 2 – proporcionalna zastupljenost političkih stranaka i zastupljenost polova. Izabrao sam veliki font, iz prostog razloga što ovde nije potrebno ni logičko, ni gramatičko, niti bilo koje drugo tumačenje, ovde je potrebno samo da postoji elementarni vid da ovo može da se pročita. Naravno, pripremio sam i Odluku Narodne skupštine od 13. juna 2007. godine, to je Odluka o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama, identična ovom predlogu odluke, samo, da skrenem pažnju, pored imena narodnog poslanika koji je član neke delegacije stoji njegova stranačka pripadnost. Ovo dostavljam gospođi Čomić, da se oko ovoga ne sporimo, jer je ovo očigledno. Tu počinje i tu se završava problem današnjeg zasedanja. Problem je izazvala Demokratska stranka, zato što stičem utisak da je ovaj predlog odluke došao iz Bodruma, ili iz Soluna. Niko nema moralno pravo mene da upozori ako aplaudiram ili puckam prstima, a zbog ovakve brutalne krađe nisam doneo odluku da palim Skupštinu, rušim RTS i rušim Beograd. Kada budete izneli odgovornost onoga ko je zapalio Saveznu skupštinu, ko je premlatio Milanovića, ko je rušio Beograd, onda imate moralno pravo da me upozorite ako izražavam svoje nezadovoljstvo zbog krađe koja se dešava ovde, gde je zabranjena krađa. Molim vas, na vašem sajtu imate za 21 osobu da su članovi SRS-a i dalje, a oni sve rade da ubiju Vojislava Šešelja u Haškom tribunalu. Zar to može da radi neki član SRS-a? Želite da se spasite najobičnijom podvalom, da DSS - NS kažu – naša kvota je zadovoljena, glasaćemo za ovakav predlog odluke. Na taj način želite da prejudicirate pitanje krivične odgovornosti za krađu ostavki, izjava... (Predsedavajuća: Vreme.) Javiću se ponovo, izvinite što sam bio ovoliko ubedljiv.
Ubedljivi možda jeste, ali član 239. nije prekršen. Prateći obaveze po članu 239, predsednica Narodne skupštine je u konsultacijama s predsednicima poslaničkih grupa došla do predloga za sastav delegacije. Vaša poslanička grupa, Poslanička grupa SRS-a,dobrovoljno je dala predlog svojih članova, proporcionalnim učešćem od broja 59, pa 57 poslanika SRS-a u Narodnoj skupštini Republike Srbije i to je činjenica, istina koju znamo svi, od generalnog sekretara Narodne skupštine, do svih nas koji smo materijal dobili. Narodni poslanik Igor Bečić je greškom ostao u prethodnom predlogu koji je dala Poslanička grupa SRS-a, na osnovu člana 239, a u dogovoru s predsednicom Narodne skupštine je to, kako je obavezuje stav 2. člana 239. Poslovnika, njenom ispravkom, promenjeno, zbog toga što je narodni poslanik Igor Bečić, što mu Poslovnik omogućava, promenio poslaničku grupu. Vaša primedba da je primena Poslovnika pitanje morala, ne stoji; primena Poslovnika je, između ostalog, i moralna obaveza i primenjujem ga striktno, objašnjavajući ono što je moja dužnost, a po članu 100. stav 3. Narodni poslanik je istakao povredu člana 239. i nije je bilo. Narodni poslanik Gordana Pop-Lazić želi da govori o povredi Poslovnika i dobija reč na osnovu člana 100. stav 1.
Poštovana gospođo predsedavajuća, dame i gospodo narodni poslanici, uz sve uvažavanje gospođe Čomić, mislim da bi ona morala da bude u funkciji, pre svega, spikera ovde, u Skupštini, kada predsedava sednicama, a ne da bude portparol gospođe Kolundžija ili gospodina Mićunovića; u tom slučaju bi dala sasvim drugu notu atmosferi u ovoj skupštini. Ono što sam želela da vas pitam, gospođo Čomić, jeste da odgovorite na pitanje koje vam je postavio gospodin Dragan Todorović. Pitanje je glasilo, ponoviću – da li su Tomislav Nikolić i ova ostala grupa okupljena oko njega članovi SRS-a ili nisu? Zbog čega vas to pitam? Pre svega, zbog Ustava, i to člana 194. stav 4, koji kaže da su potvrđeni međunarodni ugovori i opšteprihvaćena pravila međunarodnog prava deo pravnog poretka Republike Srbije. Dakle, u pismu Saveta Evrope, a mi smo ušli u Savet Evrope tako što smo potpisali neki međunarodni ugovor u momentu kada se stvarao taj savet Evrope, stoji jasno da su ovi ljudi članovi SRS-a. To pitanje jednom ovde mora da se razreši. Ja razumem situaciju koja je vama nepodnošljiva u ovom trenutku, ali nepodnošljiva je vašom krivicom, jer vi, solidarišući se s pučistima, pošto ste i sami pučisti, pravite problem u ovom parlamentu. Dakle, vi morate da se odredite prema tome i da nađete rešenje. Ja imam jedan predlog u ime SRS-a. Jesu li aktivirane ostavke za ova tri mandata oteta od SRS-a? Jesu li već pred Administrativnim odborom? Jesu. Zašto to Administrativni odbor ne rešava? Da li je pred sudom pitanje ovih ostalih 18 mandata? Jeste. Šta to znači? To znači da i vi smatrate da sud treba da odluči o tom pitanju, jer niste sigurni da ste pravilno postupili priznajući tu poslaničku grupu i njihove mandate. Molim vas, dok se to ne reši, logično je da nas ti ljudi nigde ne mogu predstavljati. Kada to bude rešeno, uvek delegacija može da se izmeni. Mi ćemo uvek priznati odluku suda, makar ona, po našem mišljenju, bila i nepravična, ali Ustav i zakon moraju da se poštuju, kakvo god mi subjektivno mišljenje o tome imali.Dakle, to je ono što, političkim dogovorom, poštujući neku elementarnu pravnu logiku, može da se razreši. Evo, vraćam vas na ono glavno pitanje i molim vas, da vam ja ne bih čitala, pročitajte član 239. Poslovnika naše skupštine, koji će vas jasno uputiti, i to stav 2, da li se radi o političkim strankama ovde, ili o poslaničkim grupama, i ko je poslao, formalno, samim tim i materijalno, neadekvatan pravni akt Skupštini Saveta Evrope.
Pitanje koje ste ponovili, a koje je izrekao narodni poslanik Dragan Todorović, u njegovom slučaju je, sasvim sigurno, retoričko pitanje, o tome ko je član koje stranke, jer je narodni poslanik Dragan Todorović, u ime Poslaničke grupe SRS-a, u predlogu za sastav delegacija učestvovao, tako što je procentualno učešće Poslaničke grupe SRS-a 59, odnosno 57 narodnih poslanika. Zato je to retoričko pitanje. Pretpostavljam da predsednik Poslaničke grupe tačno zna ko mu je član stranke i ko mu je član grupe. Materijal koji je pred nama za svih devet delegacija napravljen je na osnovu učešća predsednika Poslaničke grupe SRS-a i broja od 59, odnosno 57 narodnih poslanika, i u objašnjenju sam kao primer dala slučaj narodnog poslanika Igora Bečića, koji je u jednom trenutku bio član Poslaničke grupe SRS-a, bio predlog predsednika Poslaničke grupe, pa promenio poslaničku grupu, postao član Poslaničke grupe Napred Srbijo i time dao odgovore na pitanja koja su zaista retorička kada ih postavlja predsednik poslaničke grupe koji sam u dogovorima kaže koliko mu članova broji poslanička grupa, da bi, proporcionalno tom učešću, učestvovao u raspodeli mesta u delegacijama. Narodna poslanica Gordana Pop-Lazić ima prednost u zahtevu za reč o povredi Poslovnika, s obzirom na to da je zamenica predsednika Poslaničke grupe SRS-a.
Nismo se baš najbolje razumeli, gospođo Čomić. Pročitaću Predlog odluke, vezano samo za delegaciju, recimo, Parlamentarne skupštine OEBS-a. Pod jedan, piše – Suzana Grubješić, Poslanička grupa G17 plus, Gordana Čomić, Poslanička grupa ZES, Meho Omerović, Poslanička grupa ZES, Gordana Pop-Lazić, Poslanička grupa SRS. Šta kaže naš poslovnik u članu 239? Zbog toga sam vas opominjala na Ustav i zbog toga vas opominjem na to kakva su demokratska poimanja u toj demokratskoj Evropi i kako oni nas doživljavaju. Dakle, za njih je neprihvatljiva poslanička grupa. Oni poznaju samo političku stranku, onu koja je učestvovala na izborima. To su ti evropski dometi parlamentarizma i obavezali smo se Ustavom da ćemo to poštovati. U članu 239. se kaže da predlog odluke o sastavu stalnih delegacija iz stava 1. ovog člana podnosi predsednik Narodne skupštine, u konsultaciji s predsednicima poslaničkih grupa, vodeći računa o proporcionalnoj zastupljenosti političkih stranaka i zastupljenosti polova. Dakle, mi smatramo da pored imena gospođe Suzane Grubješić treba da piše stranka G17 plus, pored vašeg imena, poslanik DS-a, pored mog imena, poslanik SRS-a, a ne Poslaničke grupe SRS-a. Pazite, to može da vam se učini nebitnim, ali očigledno je bitno. Prvo, kršimo svoj poslovnik, a on je u skladu i s Ustavom i sa međunarodnim pravilima vezanim za parlamentarnu demokratiju i, na kraju krajeva, i Skupština Saveta Evrope, i OEBS, i sve ove međunarodne institucije uvažavaju taj nivo parlamentarne demokratije, jer poznaju samo političke stranke, ne poznaju poslaničke grupe. Možemo mi da se deljakamo ovde kako god hoćemo, to je naša unutrašnja stvar, ali u svetu, mi smo samo oni koji smo učestvovali na izborima, a na izborima je učestvovala SRS - dr Vojislav Šešelj. To što ste vi imali koaliciju, pa se izgubilo ime DS, to je vaš problem, ali mi smo sami izašli na izbore i to su naši mandati, 78 mandata. Ne ulazeći u pitanje šta će s njima biti, rekla sam vam – nemojte da mi dajete to objašnjenje koje ste mi malopre dali; tražimo da u odluci, pored imena i prezimena, piše koja je stranka u pitanju. To je u skladu s Poslovnikom, to je u skladu s Ustavom, to je ono čemu težimo, evropskoj demokratiji.
Narodna poslanice, mogu samo da ponovim da je materijal koji je pred vama rezultat konsultacija predsednika poslaničkih grupa i predsednice Narodne skupštine. Dakle, njihova je zajednička volja, materijal za odluke o parlamentarnim delegacijama u međunarodnim parlamentarnim institucijama je urađen u skladu s Poslovnikom. Narodni poslanik Dobrislav Prelić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo Čomić, javljam se na osnovu člana 104. Naime, to je kršenje dostojanstva Narodne skupštine. Vi ste juče kaznili 13 poslanika SRS-a, među kojima sam bio i ja. Odgovorno tvrdim, sve i da sam lupao o inventar Narodne skupštine, vi to niste mogli da vidite, jer sam sedeo u pravcu govornika. Jedino ako nemate moć da vidite kroz ljude, pa ste mogli da vidite da sam, navodno, lupao nečim o sto. Nije problem u tim kaznama, gospođo Čomić, već u tome što vi pokušavate da zaštitite nekoga ko je nelegitimno u ovoj skupštini.Mi smo jedini parlament u svetu gde sede ljudi koji nisu učesnici...
Narodni poslaniče, svaki put kada bilo koji narodni poslanik govori da ima nelegitimnih poslanika u ovoj skupštini, moja je obaveza da vas upozorim da svi narodni poslanici imaju potvrđen mandat i sva prava i obaveze koji proizilaze iz tog mandata i da nema nelegitimnog stanja u ovoj skupštini. Upozoravam vas da poštujete član 104. i ne iznosite neistinite činjenice, da ne ugrožavate ugled i dostojanstvo Skupštine, u kojoj sedi 250 poslanika koji imaju pun mandata i sva prava i obaveze koji iz tog mandata proizilaze.
Gospođo Čomić, najlakše je prebacivati krivicu i odgovornost na drugog. Vama je za sve, apsolutno, kriv SRS. Zbog toga što je budžet kasnio 47 dana, pokušali ste da okrivite SRS; za sva lažna predizborna obećanja koja ste dali građanima Srbije, kriv vam je SRS. Vrlo dobro znamo šta ste obećali građanima, šta je sa belom šengen listom. Setite se samo Božidara Đelića, samo što nije poleteo s ove govornice – hajde, hajde, hajde. Verovatno bi aterirao negde usput u neku banku da upiše još desetak miliona evra svojih akcija itd. Jasno je, pre svega, građanima Srbije, zbog čega Tomislav Nikolić ima vašu podršku. To je dokazano na glasanju o sedištima sudova i tužilaštava – da su tada bili u sali, vama bi zakon pao. Ne samo što ste izvarali građane i napravili ovu nemoguću misiju, odnosno vi ste svesni da ona ne može da funkcioniše i da vam je potrebna podrška sa strane, da imate rezervu. Ja sam ubeđen, gospođo Čomić, da ovo neće trajati dugo. Vas građani Srbije apsolutno ne interesuju. Pokušavate za sve i svašta da okrivite SRS. Pogledajte samo ovde blizu nas, u Pionirskom parku, ove napaćene ljude, koji mesec dana pod vedrim nebom noćivaju – niko da im se obrati. Jedan transparent, koji je vidno istaknut, to lepo oslikava, sve ono i ne samo ono što misle radnici "Robih kuća", već građani Srbije. Doslovce piše ovako – braćo Turci, upomoć, vi ste uzimali 10%, ovi nam uzimaju dušu. Zar je to odnos prema građanima Srbije, gospođo Čomić? Nikakav problem nije. Nastavite da radite ovako, ali sam siguran da nećete dugo. Hvala.
Narodni poslaniče, nema povrede člana 104. Mera opomene vam je izrečena na osnovu člana 106, a zbog kršenja člana 104 – lupanje predmetima o inventar Narodne skupštine, ometanje govornika i ugrožavanje dostojanstva Narodne skupštine. Objasnila sam već nekoliko puta da su Poslanička grupa, pojedini poslanici ili, ponekad, svi poslanici SRS-a smatrali tri meseca svojim političkim pravom da proizvode buku za vreme toka sednice Narodne skupštine, udarajući predmetima o inventar, smatrajući da se takvo kršenje Poslovnika Narodne skupštine može izvoditi zbog toga što predsedavajući ne može da uoči da dolazi do prekršaja i do ugrožavanja dostojanstva Narodne skupštine. Gledajući to tri meseca, naučili smo da uočimo i to je razlog zašto ste dobili meru opomene za ugrožavanje dostojanstva Narodne skupštine. Ponavljam, svi imamo jednaka prava i ne može nijedan poslanik, nijedna poslanička grupa sebi uzimati više prava da definišešta je poštovanje člana 104, a šta nije. Ne možete lupati predmetima o inventar dok bilo ko govori, ne možete ometati govornika, ko god da je. Ne možete ugrožavati dostojanstvo Narodne skupštine proizvodnjom bruke, zato što to smatrate svojim pravom. To nije ničije pravo. Ovo je naša zajednička kuća i "naša zajednička kuća" podrazumeva da svi zajedno poštujemo sve odredbe Poslovnika. Nemate pravo da lupate predmetima o inventar i kazna je... (Nataša Jovanović s mesta: Ja vama...) Narodna poslanica Nataša Jovanović ometa predsedavajuću da govori – izričem vam drugu opomenu. Reč ima narodni poslanik Jadranko Vuković. Narodna poslanica Gordana Pop-Lazić želi da govori o povredi Poslovnika.
Gospođo Čomić, sve to što ste rekli imali biste pravo da kažete da niste jurišali na Saveznu skupštinu, na Televiziju, da niste iznosili nameštaj iz Savezne skupštine, da niste iznosili slike, koje su veoma vredne, da niste naneli toliku materijalnu štetu, a da ne govorimo o šteti nanetoj ugledu ove države u svetu, dolazeći na taj način na vlast. Vi ste mogli da rušite šta hoćete. Mogli ste da napravite i situaciju gde su neki ljudi stradali zbog toga, a da ne odgovarate nikome, nikome. Nijedan sud nije procesuirao nikoga zbog toga što je zapaljeno nešto što simbolizuje tadašnju državu. Zamislite da sada neko dođe od vas i da zapali ovu skupštinu, a da niko ne odgovara. Sećate se kada ste nas iznosili iz ovog parlamenta, 2001, 2002. godine. Mogli ste da prekinete sednicu, da nastavite kasnije, da ljudi kojima ste izrekli mere opomene, ili ne znam šta, izađu iz sale. Ne. Eto, Tomislav Nikolić je sedeo u ovom trećem redu, gde ja sedim. On je bio izlomio ovu stolicu dok ste ga iznosili. Nije se dao onda da izađe, smatrao je da je njegovo pravo da sedi u toj poslaničkoj klupi. Ko je odgovarao zbog te štete i ko je, u stvari, izazvao tu štetu – vi, kao predsedavajući, ili onaj koji je to lomio, ili je to služba radila, jer i oni iz službe nisu odgovarali? Molim vas, imajte malo morala kada o nečemu govorite. Pretpostavlja se da čovek ima neki stalni moral, da ima podjednake aršine prema svima, a to što se vi dogovorite s Tomislavom Nikolićem da ćete negde u pola šest, kada oceni mali Vučić da je pravi ''tajm'', da pravite ovde neku dramsku radnju – malo priča, vi ćete malo da prekidate, pa ćete onako nasumice da delite packe i kazne, pa i da svoju koleginicu, koja sedi pored vas, opominjete zbog toga što vam je nešto rekla (ona je dužna da vam pomaže u vašem radu), to samo pokazuje koliko u sebi nemate ništa elementarno od demokratije. Moram da vas podsetim i na 1. član Ustava, gospođo Čomić, šta je to Republika Srbija – država srpskog naroda i svih građana koji u njoj žive, zasnovana na vladavini prava i socijalnoj pravdi, načelima građanske demokratije, ljudskim i manjinskim pravima i slobodama i pripadnosti evropskim principima i vrednostima. Koje to evropske principe i vrednosti vi ovde demonstrirate, molim vas? Nemojte da se čudite onda što nikada nećete da uđete u tu Evropsku uniju.
Narodna poslanice, nema kršenja člana 104. Evropske vrednosti koje primenjujemo – poštovanje pravila na koja smo svi obavezni. Pravila na koja smo obavezni jeste Poslovnik Narodne skupštine. Član 104. podrazumeva da ne može biti ometanja govornika, da ne može biti remećenja reda na sednici Narodne skupštine. Član 27. govori o obavezi predsedavajućeg da se stara o tome da reda na sednici bude. Tri meseca je vaš politički stav, politički stav Poslaničke grupe SRS-a, da u određenim trenucima, kada poslanici SRS-a smatraju da je to shodno, izražavaju taj politički stav udaranjem predmeta o inventar. To je kršenje Poslovnika Narodne skupštine. To je poniženje ove institucije. Činjenica da to radite nekada nekažnjeno jeste nešto čemu smo svi svedoci u poslednja tri meseca. Juče smo svi bili svedoci da su izrečene mere opomene zbog integriteta ove institucije, kojoj zajedno pripadamo, i bez obzira na to što znam da nema nade da mi poverujete, ali zbog vaše poslaničke grupe – to nije način da se izražava protest i mora biti sankcionisano, ne samo zbog toga što nas na to obavezuju odredbe Poslovnika Narodne skupštine. Reč ima narodni poslanik Jadranko Vuković. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po čl. 225. i 226. Uvažena gospođo Čomić, prvo, da vam zahvalim što ste juče i meni izrekli opomenu i što sam sinoć bio u prilici, na jednom našem skupu, da se uverim da su ljudi kojima do sada nije bilo jasno ko je s kim u koaliciji, upravo zahvaljujući vama, to shvatili, a juče su naši neki aktivisti, bilo ih je stotinak na tom skupu, sami rekli – tek sada smo shvatili da su ''naprednjaci'' i DS u koaliciji, bez obzira na brutalne napade Aleksandra Vučića na Borisa Tadića. Šta sam hteo da pitam, gospođo Čomić, po Poslovniku, gospodina Tadića? Šta se dogodilo tokom ovog vikenda, s obzirom na to da je gospodin Nikolić, ovde prisutan, najavio da će blokirati Skupštinu, to za juče, pa je iskoristio priliku u 17.45, u dogovoru s vama. Nije izašao ovde kada smo počeli rad. Dogodilo se nešto što je jako bitno za kolege iz opozicije. Boris Tadić je, očigledno, odlučio da ne vrati ni ona tri mandata. Onih 18 rešava sud. Zašto? Ja sam dobio ovakvu informaciju – ako vratim ova tri, neću moći više ni od čije poslaničke grupe uzimati više. Namerio je još tri, iz poslaničke grupe u kojoj se nalazi gospođa Janković. Tu je namerio tri. Ako vratim SRS-u, više neću moći da namirujem ono što mi fali. Tu je problem, gospođo Čomić. Pitam gospodina Tadića, da li je ovo istina? Ovo sam saznao od jednog prijatelja iz DS-a. Još jednom vam se zahvaljujem što ste me juče kaznili, i ove moje kolege. Nastavite i dalje, pa će građanima Srbije biti jasno šta se krije iza tog vašeg kažnjavanja i te vaše demokratije.
Reč ima narodni poslanik Srboljub Živanović. Želi da govori o povredi Poslovnika i dobija reč na osnovu člana 100. stav 1.
Dame i gospodo poslanici, sigurno znajte, o moralu i lupanju naučili smo od DS-a. Ne znam sve kakva ste imena imali, ali ste pet-šest godina lupali u šerpe i lonce da biste pokazivali i dokazivali svoju demokratiju. Prema Poslovniku, čl. 225. i 226, želim da pitam, dame i gospodo, da li su rasvetljene one moralne stvari koje su se dešavale u Skupštini, a to je kada je bilo glasanje iz Soluna i ostalih mesta, da ne govorim koja sve mesta, iz Bodruma, gde ste hteli da pokažete demokratiju? Postavljam pitanje Ministarstvu pravde. Postavljam i vama lično pitanje – da li ste se zapitali ili, kao potpredsednik Skupštine, ovde izašli da odbranite stav Srbije kada je Čanak izlazio sa svojom kartom i svojom fantazijom, kada je hteo da pokaže da je Vojvodina republika? Vi niste ovde izašli da objašnjavate, iako volite mnogo da objašnjavate i dajete odgovore na postavljena pitanja. Dame i gospodo, pitanje koje ste juče sami sebi postavili, vezano za lupkanje. Hteli ste da pokažete koliko je nameštaj Republike Srbije u ovom parlamentu oštećen. Moram vam iskreno reći da treba da se zapitate koliko je nameštaj u kancelariji Tomislava Nikolića bio oštećen prilikom njegovog orgijanja, kada sam morao da mu čuvam stražu. Na taj način je lično pokazivao koliko je cenio svoju porodicu i svoju suprugu. To je ono vrlo bitno što treba da pokažemo i da vidimo. To je ono što je tražio od nas članova SRS-a. Dame i gospodo, da li se pitate zašto treba da popunimo ove formulare koji su vezani za imovinu koju poseduju poslanici? Dame i gospodo, koju imovinu? Mnogi od vas popunjavaju lažnu imovinu, jer nećete da prikažete pravu imovinu, jer ne smete da pokažete ono što posedujete. Da li će Administrativni odbor utvrditi istinitost prikazivanja te imovine, koju vi upisujete na ovim formularima? Dame i gospodo, već je kraj, ali moram da kažem, da li ste se javno oglasili ovde, u Skupštini, protiv najvećeg zločinca srpskog naroda, nobelovca Ahtisarija, koji hoće da otme teritoriju srpske države? To niste osudili, dame i gospodo, to je ono što pokazujete vi. Nikada za ovom govornicom niste mogli da kažete da li je to pitanje trebalo da se nađe na dnevnom redu.
Reč ima narodni poslanik Milovan Radovanović, želi da govori o povredi Poslovnika. Nije prisutan. Narodni poslanik Ognjen Mihajlović, želi da govori o povredi Poslovnika i dobija reč na osnovu člana 100. stav 1.
Javljam se povodom člana 104. koji se odnosi na dostojanstvo ove skupštine. Gospođo Čomić, ja bih vas molio da se ubuduće čuvate paušalnih ocena, iz kojih proizlaze paušalne kazne. Voleo bih da to sve ima svoje ime i prezime i, ako je neko kažnjen, da se zna tačno zbog čega, jer, šta znači to lupkanje za koje govorite da ste ga tolerisali tri meseca? To jeste izražavanje našeg nezadovoljstva, ali spada u blaži oblik izražavanja nezadovoljstva. Ako ćete za to da nas kažnjavate, šta će onda da se desi s aplauzom? Hoćete li da kažnjavate i aplauz? To je, takođe, na neki način ometanje rada. Aplauz je izražavanje zadovoljstva. S jedne strane, nezadovoljstvo je kažnjivo, a zadovoljstvo nekažnjivo. Nije mi jasno. Ovog trenutka nisam mogao da govorim, pa se nadam da ovo vreme neće da mi uđe u ovo vaše zvanično računanje. Međutim, javio sam se povodom jedne mnogo ozbiljnije stvari, a to je da je grubo ugrožena izborna volja građana Srbije. Izborna volja, kao što je rekao juče gospodin Aleksandar Martinović u jednom velikom govoru, koji je sigurno zaslužio da uđe u anale ove skupštine, u kom je održao pravi čas demokratije, onoga čega je željan nasušno ovaj naš narod, jeste baš taj temelj koji čini srž i suštinu demokratije, a ne brojevi, kako to tumače poslanici iz redova Demokratske stranke. Naime, ako uđu ljudi iz ove vanparlamentarne stranke u skupštinske odbore koji putuju u inostranstvo i predstavljaju našu zemlju, Srbiju, zaista će da se desi ono što je najneprihvatljivije u jednom normalnom demokratskom sistemu, a to je da ne bude ispoštovana demokratska volja građana. Svi smo ovde, nas 78 srpskih radikala, ušli na osnovu toga što je naša kuća, kada je u pitanju inostranstvo, kuća kojoj je temelje gradio Vojislav Šešelj, imala samo jedna vrata. Ta vrata su bila otvorena za istok. Sada čujemo, u propagandi ove novonastale stranke, vanparlamentarne, koju programira Vučić, da ta njihova kuća ima dvoja vrata, i na istoku, i na zapadu. Mi ne želimo da neko, pod firmom SRS-a, predstavlja tu promaju u inostranstvu.Desiće se da u nekom odboru u Skupštini Evrope članovi SRS-a glasaju o nekom pitanju za, a ljudi iz ove vanparlamentarne stranke glasaju protiv. Automatski menjamo izbornu volju građana, dolazimo u situaciju da se dešava nešto što je, apsolutno, nedozvoljivo i krši sve demokratske principe. Na kraju, hteo bih da vam kažem još jednu stvar, gospođo Čomić. Kada ste govorili o ovom našem lupkanju, rekli ste da ste uvređeni, da vas ponižavamo. Tu je opet došlo do jedne paušalizacije, da tako kažem. Zaista bih vas molio da barem mene izuzmete iz čitave te priče. Moja namera nikada nije bila da bilo koga u ovoj skupštini uvredim, najmanje vas, gospođo Čomić. S vama sam dolazio ranije u neke diskutabilne situacije, kažnjavali ste me, ali ni tada nisam gajio ružna osećanja prema vama. I dalje ste mi simpatični, čak mislim da vam lepo stoji kada se naljutite.
Nije on mene video kada se naljutim. Narodni poslaniče, nema povrede člana 104. Uvidom u stenogram, u objašnjavanju na osnovu obaveze iz člana 100. stav 3, nigde nećete naći da sam rekla da ste mene uvredili ili ponizili. Govorila sam da je lupanje predmetima o inventar ponižavanje Narodne skupštine, jer jeste. Naša obaveza je da poštujemo član Poslovnika koji nam propisuje kako se ophodimo jedni prema drugima, zato da bi ova institucija imala dostojanstvo. Kada bi ljudi spontano, sami od sebe, umeli to da rade, ne bi nam bila potrebna pravila. Mi pravila imamo, zove se Poslovnik Narodne skupštine i jasno je propisano na šta smo obavezni tokom prisustva u sali, izlaska za govornicu, koje su obaveze narodnih poslanika, koje su obaveze predsedavajućeg ili predsedavajuće. Način za koji smatrate da imate pravo da njime izražavate protest – lupanje predmeta o inventar, jeste kršenje Poslovnika Narodne skupštine i zato vam je izrečena mera opomene. Narodni poslanici Sulejman Spaho i Ognjen Mihajlović dobacuju – a šerpe? Narodni poslanik Ognjen Mihajlović kaže da ništa nije rekao za šerpe. Nemam obavezu da vam i to objasnim, ali, eto. Poslovnik se odnosi na tok sednice Narodne skupštine. Svaka vrsta poređenja kršenja pravila druge vrste pokazuje da nemate argumente da odbranite vašu volju da kršite Poslovnik. Kada bi ovde bilo koji poslanik doneo šerpu i lupio u nju, isto bi dobio opomenu. Narodni poslanik Dragan Todorović je objasnio da je lupanje o šerpe tekovina demokratskih protesta. Molim vas da okončamo. Dakle, još jedanput, kazne se izriču, ponavljam, krajnje nepopularno i, bez obzira na to što znam da mi nećete verovati, to je poslednja mera koju bih prihvatila, ali vi ne odustajete, dakle, za ometanje toka sednice i za kršenje Poslovnika Narodne skupštine. Svako drugo poređenje sa kršenjem nekih drugih propisa, nekih drugih pravila, neprimereno je i, u određenom smislu, takođe, predstavlja omalovažavanje Narodne skupštine. Narodni poslanik Tomislav Nikolić želi da govori o povredi Poslovnika i dobija reč na osnovu člana 100. stav 1.
Na osnovu člana 104, prijavljujem povredu dostojanstva Narodne skupštine, zato što su svi moji govori, sve ono što sam izrekao u Narodnoj skupštini, na mitinzima, u predizbornim kampanjama, objavljeni u knjigama SRS-a. Da podsetim gospodu, koja to zaboravlja, da već pet godina govorim da Srbija ima vrata i na istoku i na zapadu, da Srbija mora da sarađuje i sa prijateljima i s onima koji su nam manje prijatelji, da Srbija treba da bude član EU, sa Kosovom i Metohijom u svom sastavu. Poštujem vašu odluku da potpuno promenite tu politiku. Nikada niste rekli da to nije dobra politika. Ta politika je donela ovaj dobri izborni rezultat koji vi sada baštinite kao SRS. Znači, okrećete se potpuno drugačijoj politici, vraćate se na pozicije na kojima nas je ostavio Vojislav Šešelj. Imate pravo na sve to, ali šta će vama onda članstvo u međunarodnim organizacijama? Dok nisam preuzeo da vodim stranku, mi nismo imali svoje poslanike u međunarodnim organizacijama. Nemojte to da zaboravljate. Ako se vratite u samu izolaciju, u autizam, nemojte ni da se kandidujete za članstvo u međunarodnim organizacijama. Što se "malog Vučića" tiče, on se uvek druži sa velikim ljudima, pa je i sada na pravoj strani. Znam da vam je teško što nije sa vama, ali vi to niste ni zaslužili. Nešto drugo mene brine. ''Fiat'' otpušta 60 hiljada radnika. Gospodine Todoroviću, bolje bi bilo da vodite politiku glavom, a ne tim lepim cipelama, jer se nogama politika nikada nije vodila. To znam kao bivši atletičar. Dakle, ''Fiat'' otpušta 60 hiljada radnika, ''Fiat'', na čijoj obećanoj investicije ste, nekoliko dana pred izbore, došli na vlast, ''Fiat'' koji je, rekao sam vam to s ove govornice, tim poslom mogao da podigne Srbiju. Pošto sada od tog posla nema ništa, kakve su posledice po one političare koji su na tim obećanjima došli na vlast? Kakve su posledice po Kragujevac, Šumadiju i trećinu Srbije? Kakve su posledice po Fabriku automobila u Kragujevcu? Hoće li ikada iko da izađe za ovu govornicu i da kaže: "Želeo sam dobro, to se nije ostvarilo, iz toga izvlačim posledice, više neću da budem ministar", recimo, ''za ekonomiju i regionalni razvoj. Moja stranka ne može više da učestvuje u vlasti, zato što smo obmanuli građane Srbije", zato što ste vi znali za ovu krizu. Da ne pričam o obveznicama, da ne pričam o Ministarstvu odbrane, koje nam ni dan-danas ne kaže kolika opasnost preti od formiranja vojske na Kosovu i Metohiji. Da ne pričam o Ministarstvu energetike, čiji nam je ministar potpuno nepotreban, zato što "vođa" nabavlja gas... (Predsedavajuća:3.30 minuta.) Izvinjavam se, završavam, i onda kad ministar ne može da ga obezbedi. Ulazimo u veoma težak period u istoriji Srbije, ulazimo sa parlamentom kojim vladaju poslanici koji svojim postupcima ne čine dobro Srbiji. (Predsedavajuća:četiri minuta.) Ovo ne može dobro da se završi. Ovo nikako ne može dobro da se završi za Srbiju. Neće ni za vas. Koliko trpim ovde uvreda, poniženja, pogrda, ako i preteram nekada minut, valjda to možete da mi oprostite. Ako ste mi oprostili što sam vas pogrešno vodio šest godina, oprostite mi i ovo prekoračenje vremena. (Predsedavajuća:4.30 minuta.) Pozivam vas, u interesu Srbije, da mislite malo na Srbiju, a ne samo na mandate koji više nisu vaši. (Sve vreme govora narodnog poslanika Tomislava Nikolića, poslanici SRS-a lupaju o klupe.)
Reč ima narodni poslanik Dragan Todorović. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po članu 104. Ona narodna "U laži su kratke noge" najbolje može da se potvrdi kad god Tomislav Nikolić izađe za govornicu. Tomislav Nikolić govori da je on vodio SRS. On ne vodi ni sada SNS, vodi ga Aleksandar Vučić. To najbolje možete da primetite kako govori Tomislav Nikolić. Sve ovo, jedan deo je njegov, a ovaj drugi, već kad počne briga o narodu, o proizvodnji, o trošenju sredstava, kada se uporedi koliko kvadrata može da se izgradi stanova, škola, obdaništa itd., preporuka je NDI organizacija, koje savetuju kako da se prevare građani Srbije. To je ono što je osnovno. Inače, 2003. godine, kada je SRS osvojila najveći broj glasova i najveći broj poslanika, da vas podsetim, gospodine Nikoliću, u februaru je dr Vojislav Šešelj otišao u Hag, vi tada, ni posle, ni pre toga, niste vodili SRS. To što govorite o putu i na zapad i na istok, protiv tog puta je bio dr Vojislav Šešelj, pokušavao je diskretno, na neki način, da vrati politiku stranke u one tokove u kojima je i bila SRS, da je vrati na ideologiju, i to je poznato u vreme izbora 2004. godine. Oni koji su krenuli nekim drugim putem, neki su se vratili, neki nisu, i tu nema nikakve dileme. Jednostavno ćemo da proverimo ko je vodio SRS. Gospodin Vučić je u SNS-u, neka javno kaže da je generalnim sekretarijatom upravljao Tomislav Nikolić. Vrlo jednostavno ćete proveriti da li je bilo kakvog uticaja imao Tomislav Nikolić na generalni sekretarijat i da li je 10% posla kojim se bavio generalni sekretarijat, uopšte, Tomislav Nikolić znao ili na to imao uticaj. Da je to tako, najbolje pokazuju računi koji su dolazili posle izbora, računi koje je neko drugi dogovarao, a kad su stigli, samo smo se hvatali za glavu, među njima, i Tomislav Nikolić, jer o tome nije imao nikakvu informaciju. Što se tiče ideologije, gospodine Nikoliću, može i levo i desno, i na sever i na jug, to je kao propeler, to liči na brod bez krme. Stranka, ukoliko nema ideologiju, bukvalno je brod bez krme, ide kako ide, kako je vetrovi nose, pa udara malo u stene, malo u podvodne hridi, i na kraju postane olupina. To će se i vama desiti. Postaćete politička olupina.
Narodni poslanik Sulejman Spaho želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, pozivam se na čl. 27. i 104. Pri kraju jučerašnje sednice, gospođa Čomić je u više navrata opomenula 13 srpskih radikala, a u tih 13 spada i moja malenkost. Navodno, videla je kako neko udara u inventar Skupštine i ometa Tomislava Nikolića, ljubimca DS-a i gospodina Tadića. Gospodinu Nikoliću nije bilo mesto ovde, ali, zahvaljujući vama i DS-u, on je ovde zato što vam je u ovom trenutku potreban. Ono za šta ste, gospođo potpredsednice, počeli da kažnjavate nas radikale jeste tok sednice koji se dešavao sinoć. Svi poslanici opozicije su kritikovali gospodina Mićunovića zbog njegovog ponašanja i njegove samovolje, zbog toga što je poslao dopis gospođi predsednici Skupštine za neku delegaciju, aveć je poslat spisak tih koji će da čine tu delegaciju. Zbog toga ste prebacili pažnju, kažnjavanjem poslanika SRS-a, da biste odvukli pažnju od situacije o kojoj se sve vreme govorilo u ovoj skupštini. Gospođo Čomić, mislim da vam je drago i da na sve načine pokušavate da kaznite sve radikale, da vam je preče to nego da delegacija koja je trebalo da ode u Strazbur već bude tamo i rešava ono što je aktuelno pitanje, tj. Kosovo i sve ono što se dešava trenutno u Srbiji. Vi iz DS-a ste mnogo, navodno, dali za demokratiju, pa je, čak, kaošto su uvažene kolege rekle, bilo glasanja iz Bodruma, iz Soluna, normalno ste otimali mandate, čak se u jednom trenutku, što je nezamislivo, u ovoj skupštini pojavljuje 308 poslanika, što je nezabeleženo u istoriji nekog parlamenta. Zato na sve načine pokušavate da kaznite SRS zbog toga što negodujemo zbog otimanja naših mandata. Gospođo Čomić, ako vam se pričini da čujete neku buku sa mog mesta …. (Predsedavajuća: Tri minuta i 30 sekundi.) … nećete više čuti, čućete reči – lopovi, vratite nam naše mandate.
Narodni poslaniče, nema povrede ni člana 27, ni člana 104. Opomena se izriče narodnom poslaniku koji je učinio prekršaj nekog od članova Poslovnika Narodne skupštine. Ometanje govornika, stvaranje nereda na sednici je prekršaj. Vi načinite prekršaj, moje diskreciono pravo je da prekršaj kaznim i, verujte mi, to je težak posao. Narodni poslanik Dragan Todorović kaže da nije bilo prekršaja. Narodni poslaniče, imamo uši, a ja imam i oči. Narodni poslanici SRS-a, udaranjem predmeta o inventar, ometaju rad sednice Narodne skupštine i, zaista, govoriti danas da nije bilo lupanja, predstavlja dosta neobičan način da se pokuša odbraniti nešto što je neodbranjivo. Za prekršaj koji sam videla da je učinjen, izrekla sam meru opomene. Za prekršaj koji ne vidim da je učinjen, ne izričem meru opomene, kao što ste mogli da budete svedoci svaki put kada je prekršaj činjen, a ja ne mogu da vidim da se krši Poslovnik i da se ugrožava dostojanstvo Narodne skupštine. Dobacivanje, narodni poslaniče, takođe, predstavlja prekršaj po Poslovniku, tako da vaše obećanje da ćete dobacivati, umesto da lupate predmetima o inventar, predstavlja osnov za izricanje kazne. Prosto, da na vreme imate to kao upozorenje, ako budete rešili da dobacujete. Narodni poslanik Dušan Marić želi da govori o povredi Poslovnika i dobija reč na osnovu člana 100. stav 1.
Dame i gospodo, gospođa Čomić je naknadnom interpretacijom mog izlaganja potpuno promenila njegov smisao. Ona je komentarisala sve osim onog najvažnijeg, što je bilo predmet zbog kog sam se javio da reklamiram povredu Poslovnika, i smatram da je na taj način prekršen član 104. i član 105. Poslovnika. Još jednom ću da podsetim na suštinu svog prethodnog javljanja. Pitao sam – kako je moguće da neko s ove skupštinske govornice narodne poslanike nazove manijacima, a da od strane predsedavajuće ne bude čak ni opomenut, a kamoli kažnjen? Zatim, pitao sam – kako je moguće da ista disciplinska mera bude izrečena narodnom poslaniku koji je dobacivao, ako svi znamo,to znaju i građani Srbije, da se u Skupštini svakog dana, svakog sata, svakog minuta dobacuje? Svakog trenutka neko dobacuje nekome, mnogo gore uvrede, mnogo gore reči nego one koje su bile razlog za kažnjavanje gospodina Živanovića. Kako se može dobacivanje izjednačiti, kao disciplinski prekršaj, s fizičkim nasrtajem na narodnog poslanika? Jednostavno, to mi je neshvatljivo. Tražio sam objašnjenje. Isto tako mi je neshvatljivo, imali smo slučaj da je narodni poslanik iz DS-a, visoki funkcioner DS-a, opsovao majku narodnom poslaniku SRS-a. Narodni poslanik DS-a je izašao za ovu govornicu, priznao da je učinio taj prekršaj, međutim, nije trpeo nikakve disciplinske posledice. Sledeće, pitao sam, kako je moguće da u jednom domu kao što je Narodna skupština bude ukradeno 160 dokumenata, 160 službenih isprava, i da Narodna skupština i rukovodstvo Narodne skupštine tim povodom ne preduzimaju, apsolutno, nikakve mere, kao da se ništa nije dogodilo? Poslednje pitanje koje sam postavio jeste – kako je moguće da u bilo kom državnom parlamentu na svetu, ne samo u Evropi, nego i u Africi, u onim banana državama, bude zastupljena politička partija koja ne samo što nije učestvovala na parlamentarnim izborima, nego u vreme izbora uopšte nije postojala? U pitanju je nastavak jedne prakse, prakse dvostrukih aršina. Moji prethodnici su spominjali da imamo nekažnjene slučajeve, da su narodni poslanici učestvovali u paljenju Narodne skupštine 5. oktobra, da su nekažnjeno učestvovali u vršenju nasilnog državnog prevrata, da su učestvovali u paljenju državne televizije, da su glasali iz Bodruma, da su glasali iz Soluna. Prema tome, možda ste vi, u stvari, i objektivni. Kada sve ove stvari mogu u jednom državnom parlamentu da prođu nekažnjeno, onda, u krajnjem slučaju, nešto mora, što kaže kolega Marković, i da se kazni, a najlakše je kada kaznite ljude iz opozicije, poslanike SRS-a. Hvala.
Narodni poslaniče, uvidom u stenogram, videćete da niti sam izvrtala, niti komentarisala bilo koji deo vašeg izlaganja, a na ponovljeno obrazloženje da je došlo do povrede člana 104, uglavnom ste postavili retorička pitanja. Ono što mogu da vam kažem, jeste da nema kršenja člana 104. s moje strane, jer se radi o primeni Poslovnika za vreme toka sednice Narodne skupštine. Vaša volja je da to ilustrujte događajima ili kršenjem drugih pravila i propisa, koji nemaju nikakve veze sa tokom sednice Narodne skupštine. Tu slobodu nemam. Imam obavezu da primenjujem Poslovnik Narodne skupštine i rekla sam da se zalažem za striktnu primenu članova Poslovnika Narodne skupštine, da bi bilo lakše svim predsedavajućim i, pretpostavljam, da bi osećanje jednakosti među nama poslanicima bilo snažnije. Narodni poslanik Slobodan Maraš želi da govori o povredi Poslovnika i dobija reč na osnovu člana 100. stav 1.
Poštovano predsedništvo, dame i gospodo narodni poslanici, javio sam se zbog povrede člana 104, a u skladu sa članom 27. i članom 98. stav 2. ovog poslovnika. Gospođo Čomić, gospođo predsedavajuća, danas mislim da je kulminirala želja i ideja onih koji vode ovu skupštinu, kada to kažem, mislim na vladajuću većinu, da obesmisle rad u Skupštini. Danas smo prinuđeni da radimo svega tri sata i 20 minuta, zbog razno-raznih sportskih prenosa, pa će za koji dan jedna slava, pa druga slava, pa će opet biti sportskih prenosa, i na taj način pokušavate da obesmislite rad Skupštine. Drugo, ono što je veliki problem i ono šta se dešava tokom rada u Skupštini, zaista moram da izrazim uverenje mnogih poslanika da, između ostalog, ne kažem – svesno, i vi doprinosite ovakvom radu. Imate jednu grupu poslanika, odnosno jednu poslaničku grupu koja je nezadovoljna zbog nečega i njima je, takođe, neprijatno, verovatno, što moraju da izlaze konstantno povodom Poslovnika. Imate drugu poslaničku grupu, kojoj je neprijatno zbog svega onoga što se iznosi, i sve ostale poslanike, kojima je neprijatno što ovo prate. Nemate nijednog šefa poslaničkih grupa vladajuće većine u ovoj sali. Izvukli su se i pustili su da se ovde pravi cirkus od Skupštine. Pokušavate, ne znam zbog čega, da nakon svakog govornika koji izađe ovde i pokuša da reklamira Poslovnik odgovarate. Da li su oni u pravu ili ne, možemo da se izjasnimo svaki put u danu za glasanje. Reklamiraju povredu Poslovnika, jer smatraju da im je jedno pravo ugroženo ovim poslovnikom, odnosno da se ne poštuje Poslovnik na način na koji bi trebalo. Kao i u školi, ako nastavnik ima đake koji mu prave problem, pokušava da taj problem reši; da li će ih izbacivati sa časa, ali će videti da to ne vodi nigde, da li će tolerisati njihovu nedisciplinu na času, po njegovom mišljenju, ni to ne vodi nigde, ali pokušava da nađe rešenje. Sedne i s njima razgovara. Ovde već dva sata, a verovatno ćemo i narednih dana imati isti prigovor od strane jedne poslaničke grupe i istu reakciju vladajuće većine, koja će pokušavati kroz medije ili, eventualno, jednim ili dva izlaska za ovu govornicu da kaže kako poslanička grupa koja reklamira nešto nije u pravu. Verujte, znam da je i većina građana koji ovo prati, nažalost, uverena da vladajuća većina ima nameru da od Skupštine pravi cirkus, da obesmisli postojanje Skupštine, da potpuno uništi dostojanstvo ove skupštine. Niko ovde ne želi da u tome učestvuje, ali dajte, u skladu sa članom 98, pauzu, ili nakon zasedanja sedite sa šefovima poslaničkih grupa. Iz ovoga se mora izaći. Zbog nečeg nije poštovan Poslovnik. Neko smatra da je Poslovnik narušen. Ovo može da traje u nedogled, a to vama odgovara.
Narodni poslaniče, na ivici ste uvredljivosti i kršenja člana 104. u opisivanju Narodne skupštine. Upozoravam vas da promenite stil ophođenja prema svim narodnim poslanicima, da izbegnete metafore koje ste upotrebljavali u izlaganju. Nije prekršen član 104. Ono što sam obavezna po članu 100. jeste da, kada narodni poslanik kaže da je povređen neki član, kažem da do povrede nije došlo. S obzirom na to da niste jedini koji koristi reč ''reklamiram'', bilo bi dobro da stručniji od mene, kada izađu za govornicu i dobiju reč, objasne šta znači – reklamiram povredu Poslovnika. To nije stvar na koju upozoravam, ali smatram da bi, ako ćemo striktno da poštujemo sve ono što piše u Poslovniku, bilo dobro i da se objasni šta znači – reklamiram povredu Poslovnika. Narodna poslanica Gordana Pop-Lazić, želi da govori o povredi Poslovnika i dobija reč na osnovu člana 100. stav 1. Inače, sastanka predsednika poslaničkih grupa je bilo i trenutni rad je posledica tog dogovora. Na sastanku, na konsultacijama je bio narodni poslanik Nenad Milić, pa možete od njega da čujete šta je bilo dogovoreno tamo. Izvinite, poslanice, na čekanju.
Gospođo predsedavajuća, želela bih da vas podsetim na prošlonedeljnu sednicu, milim da je to bio petak, možda i četvrtak, izašla sam za ovu govornicu da protestujem zbog ponašanja Tomislava Nikolića, koji je u prolazu, pored mesta na kome sedim, izgovorio nešto veoma ružno, a što sam ja doživela kao pretnju. Tada sam to i ponovila, sada neću, zaista me je sramota. Vi to niste mogli da čujete, ali mogli ste da vidite po izrazu mog lica i zaprepašćenju da je bilo nešto što nije primereno ovoj skupštini. Niste smatrali za shodno da treba Tomislava Nikolića tada da kaznite, da opomenete, bilo šta da uradite i da uzmete u zaštitu jednog narodnog poslanika. Danas javljaju ljudi koji gledaju ovaj prenos Skupštine da je, u vreme dok je gospodin Srboljub Živanović govorio, Tomislav Nikolić, kamera ga je zumirala, opet jednom konkludentnom radnjom pokazao, ovako, prstom, zapretivši govorniku, i da je izgovorio rečenicu koju, takođe, ne želim da ponovim. To je jedna ortodoksna psovka i to je moglo da se pročita s usana Tomislava Nikolića, a to su oni koji prate ovaj prenos videli. Dakle, da li to što vi niste čuli i videli, a videla čitava srpska javnost, treba da bude na neki način sankcionisano, ako smo mi svi ovde ravnopravni, ako čuvamo dostojanstvo ovog visokog doma? Molim vas, imate zaista ozbiljan problem s jednim čovekom ovde u parlamentu. Ovde, možda, nekako i nismo toliko ugroženi, ali već kada izađemo na ova vrata, zaista ne znam šta tom čoveku može da padne na pamet, ili šta mali Vučić može u tom trenutku da mu javi da on treba da uradi, ne samo meni, nego bilo kome od mojih kolega. Upozoravam i vas, ali i nadležne organe, da se radi o ljudima koji su spremni da, po nalogu njihovih mentora, urade sve što im se kaže, rušeći autoritet Skupštine, rušeći osnovna pravila demokratije, rušeći, na kraju krajeva, i svoju sopstvenu državu, time što su napravili puč u SRS-u, želeći na taj način da smanje uticaj opozicionih političkih partija, u vreme kada nam se dešavaju najgore moguće stvari. Verujte, ni ovo nije slučajno što nam se dešava, i ovo su zakuvali ambasadori, vezano i za ovu odluku, samo da nas nigde nema. Vidite koje sve probleme imamo, pored teritorijalnih problema, problema suvereniteta, ekonomskih problema, ali neka o tome ne govori Tomislav Nikolić. On je svoju Šumadiju, i zastavu, i sve te ljude prodao onda kada je prodao ideologiju SRS-a.
Kod izricanja mera opomene, upravo se radi o tome da predsedavajući vidi da se prekršaj dogodio. Da sam videla, ja bih prekršaj kaznila opomenom. Bilo je pokušaja da se izrekne mera opomene zato što neki drugi poslanik kaže da je video da se nešto dogodilo i odlučno sam protiv toga, jer bi se to pretvorilo u potpunu zloupotrebu Poslovnika Narodne skupštine. Dakle, razlog zašto su juče izrečene mere opomene jeste taj što sam videla prekršaj. Kada bilo koji poslanik načini prekršaj, a ja uočim da je prekršaj nastao kršenjem nekog od članova Poslovnika, biće mu izrečena mera upozorenja, pa mera opomene, onoliko oštro koliko član 106. propisuje da svaki predsedavajući mora da radi. Narodni poslanik Slađan Mijaljević želi da govori o povredi Poslovnika i dobija reč na osnovu člana 100. stav 1.
Članovi 27. i 104. Pomenuo bih par stvari o dostojanstvu i ambijentu koji se stvaraju ovde u Skupštini. Zaista, od kako sam ušao u Skupštinu, u ovaj saziv, nisam doživeo toliko ružnih stvari koliko sam video i doživeo ovde. Vi pokušavate da sankcionišete poslanike SRS-a koji zaista moraju da reaguju na određene stvari koje određena individua izgovara s ove govornice. U ruci držim stenograme onoga što je izgovorio Tomislav Nikolić od septembra, do dana današnjeg, ovde. Samo ću par rečenica da citiram. Recimo: "Neka, neka dobacuju, dobro je, još su živi. Kažem vam, otvorena su vrata za vas, Čika Ljubina", upućeno naravno uvek poslanicima SRS-a. "Nemojte samo ovu sektu da slušate. O vama nemam lošu reč, za vas imam otvorena vrata. Mi ćemo posle sledećih izbora biti ovde, a za vas nisam siguran. Politički još postojite, dok vam traje ovaj mandat koji su neki od nas zaslužili i za vas. Niko od vas na ova vrata više ući neće. Vi ste mrtvi". Onda, na moje reagovanje prema predsednici Skupštine, šta govori taj čovek, on je dodao rečenicu: "Vi ste politički mrtvi, samo toga još niste svesni." Kako mislite da na sve to možemo da reagujemo? Pa, i mi, valjda, imamo organizam kao i dotična osoba, i naš organizam, valjda, reaguje kao što reaguje njegov organizam. Ne mislite da smo mi vazduh, nematerijalna bića? Znači, kada me pozove da uđem u ono što je on stvorio, za mene nema veće uvrede, zaista, nema veće uvrede. Svi u ovoj skupštini znaju koliko sam dobronameran čovek. Sa svakim poslanikom iz bilo koje političke partije sarađujem. Na svim sednicama odbora za sport i omladinu i za evropske integracije sam davao podršku, davao, čak, i kvorum kada ga niste imali, kada niste bili u stanju da obezbedite kvorum za održavanje određenih sednica. Sarađujem sa kolegama iz LDP-a, razmenjujemo informacije i podatke. Evo, malopre sam kolegi Marašu dozvolio da govori ispred mene, bez ikakvih problema. Taj vid protesta koji ovde ispoljavamo na taj način moramo da ispoljimo, hoćemo da puknemo od muke, jer ovaj čovek ne prestaje da nas iritira sa skupštinske govornice, ne prestaje. Pre neki dan je, prolazeći ovde, nešto dobacio i meni. To nisam primetio, pošto dotičnog, apsolutno, ne želim, osim preko skupštinske govornice, da posmatram, da gledam, da opserviram njegovo ponašanje. Kolege su mi rekle da je zastao i da je nešto meni dobacio. Nadam se da njegov organizam neće reagovati na moj organizam na način kako je reagovao na kolegu Srboljuba Živanovića, da neće krenuti prema meni; u protivnom, moraću da uradim neke preventivne radnje, a to je da obrijem bradu i kosu, da nema za šta da me povuče. Hvala.
Narodni poslaniče, u svom obrazlaganju kršenja Poslovnika naveli ste primer koji govori u prilog kažnjavanju i izricanju mera opomene za kršenje odredaba Poslovnika, zato što je narodni poslanik o kome ste govorili dobio opomenu za svoj postupak, kao što i vi dobijate opomene za svoje postupke, odnosno kršenje Poslovnika Narodne skupštine. Najbolje bi bilo da nema kršenja odredaba Poslovnika, onda ne bi bilo ni nepopularnog izricanja mera. Narodni poslanik Tomislav Nikolić želi da govori o povredi Poslovnika i dobija reč na osnovu člana 100. stav 1.
Javljam se po članu 104. Maločas ste prozvali poslanika Slađana Mijaljevića. Ne znam da li je to isti gospodin koga je Aleksandar Vučić doveo u stranku, u vreme kada sam ja vodio tu stranku i kada je moja ideologija vladala strankom, da li je to isti čovek koji sada kaže da mu ta ideologija ne odgovara i da mu mali Vučić ne odgovara. Ako je to isti čovek, onda je to velika metamorfoza. Nešto drugo je važnije od vas, gospodine Mijaljeviću. Ideologija stranke menjala se od 1991. godine, mnogi od vas to, naravno, ne znate, prilagođavala se okolnostima. Uveliko je promenjena novonastalim okolnostima – da je DOS uveo Evropu u Srbiju i da mi od toga nismo mogli da pobegnemo, uveliko je promenjena u vreme kada sam ja vodio stranku. Sviđalo se to sada vama ili ne, stranku sam vodio ja. Po statutu stranke, predsednik je otišao dobrovoljno u Hag i meni ostavio da vodim stranku i da brinem o stranci, i ja sam to radio. Ta ideologija je dominirala sve do pre tri meseca. Vojislav Šešelj je izdao tu ideologiju. Vratio vas je u 1990. i ima pravo. Sada on vodi stranku, nema zamenika, nema poverenja ni u koga od vas da vodi stranku, vodi je iz Haga, telefonom daje instrukcije. Ima pravo, nema poverenja ni u koga od vas da to radi ovde. To više nije ideologija s kojom ste ušli u ovaj parlament. Ako pričamo o prevari birača, jeste li ušli s pričom o kući sa dvoja vrata, ili o kući s jednim vratima, jeste li ušli s pričom o tome da nema saradnje sa EU, ili da ima saradnje, pod određenim uslovima? Kako ste ušli u Narodnu skupštinu? Šta ste govorili na mitinzima? Šta sam govorio? Da li ste možda govorili drugačije od mene? Da li sam govorio, možda, nešto što se vama nije sviđalo? Što mi to niste rekli? Što niste rekli da treba drugačije da govorim u kampanji, nego ste čekali ko će od vas da postane poslanik? Danas ste poslanici, dame i gospodo narodni poslanici, uvažavam vaša poslanička mesta, obraćam vam se s dostojanstvom. Ne zaboravite, te uvrede niko od vas ne bi trpeo. Sada me ponekad izlažete sudu javnosti zato što reagujem kad preterate, dame i gospodo narodni poslanici, što izađem jednom u 15 dana, i to vam je mnogo. Najdraže bi vam bilo da me vređate iz dana u dan, i stranku koju vodim, i da uništavate Parlament, a da uopšte ne progovorim. Zašto, da li imam neku krivicu? Da li prema nekome od vas imam neku krivicu? Da li sam ikada ikome od vas išta loše rekao, a ne učinio? Zašto vi sada to činite meni i mojoj porodici? Zato što je to naredio Vojislav Šešelj? Zašto poturate ovog čoveka koji ne zna šta čini, da me vređa svakog časa, iz dana u dan, iz sata u sat, iz minuta u minut? Zašto vi to ne kažete? Zašto vi koji vodite stranku ne opsujete majku, ženu? Zašto ne preuzmete odgovornost, što baš samo na njega? Moja ideologija je Srbija, a vaša ideologija je uništavanje Srbije i svesni ste toga. (Za vreme govora narodnog poslanika Tomislava Nikolića,poslanici SRS-a sve vreme lupaju o klupe.)
Reč ima narodna poslanica Gordana Pop - Lazić, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, verujte, ne bih izlazila za ovu govornicu da se upuštam u bilo kakvu polemiku s ovim čovekom, ali zbog javnosti, zbog građana Srbije, to moram. Dakle, uvek, u svakom trenutku, članovi SRS-a su obavezni da poštuju statut stranke. Statutom stranke je predviđeno da se na kongresu bira predsednik stranke. Predsednik stranke je prof. dr Vojislav Šešelj i uvek je bio predsednik stranke, a svi ostali, bio to zamenik, ili potpredsednici, ili Centralna uprava, mogli su da rade u okviru svojih ovlašćenja i uz konsultacije s predsednikom stranke, koliko je to potrebno. Nikada Tomislav Nikolić nije dobio ovlašćenje da vodi stranku. Očigledno je mali Vučić učinio da se Tomislav Nikolić pred ogledalom smatra liderom, kao, on je SRS, on vodi SRS, dok jedan nevin čovek trune u Haškom tribunalu, evo, punih šest-sedam godina. Govori o tome da je taj čovek izdao SRS, a to znači da bi trebalo da izda i državu Srbiju, jer se tamo bori za Srbiju, dok ovaj uživa sve blagodeti slobode i svega onoga što je odneo, poneo sa sobom, uzeo od tajkuna i ostalih koji su učestvovali u svemu ovome što je on, kao nečasno, uradio. Prema tome, ideologiju stranke, ako je već to pitanje, izdali su on i mali Vučić. Oni hoće da ''sanaderizuju'' Srbiju. Oni su se odrekli srpskih granica Karlobag-Ogulin-Karlovac-Virovitica, nije se odrekla SRS, nije se odrekao Vojislav Šešelj, ali ono što je sigurno i što svi vi znate, zbog čega vam, očigledno, savest nije čista i čega se plašite, jeste to da će se Vojislav Šešelj, Božijom voljom, jer ona je tu da uvek ispravi ljudske grehe, vratiti u svoju domovinu, i to vrlo brzo. Tada treba da prođete pored njega, treba da pogledate u oči tom čoveku – šta ste uradili, kakve gnusne laži iznosite, otežavajući mu još više položaj tamo, i njemu i njegovoj porodici. SRS je ista ona stranka koja bivstvuje na ovim terenima od pojave višepartijskog sistema i svoj program nije ni za jotu promenila; možda ga je modernizovala, u sklopu novih ekonomskih prilika u zemlji, ali što se tiče nacionalnog programa, ona je potpuno ista. Gospodine Nikoliću, nismo se uvek slagali s vama u onome što govorite. Ta vrata i ta ''promaja'' o kojoj ste govorili bilo je nešto čega smo se zgražavali, ali u tom trenutku nismo mogli da odreagujemo. Došlo je vreme da trulu voćku odbacimo i da ostane samo ono što je zdravo u SRS-u.
Reč ima narodni poslanik Momir Marković, želi da govori o povredi Poslovnika, i dobija reč na osnovu člana 100. stav 1.
Dame i gospodo narodni poslanici, čini mi se da sam prilikom prošlog javljanja rekao da se radi o grubom kršenju člana 104. Ukoliko nisam rekao, izvinjavam se predsedavajućoj i, evo, i za ovaj izlazak, i za onaj prethodni, radi se o članu 104. Zašto je grubo prekršeno dostojanstvo Narodne skupštine u toku današnjeg dana? Gospodin Mićunović je, tako reći, prekinuo sednicu Odbora za inostrane poslove, tako što je govorio gospodin Aligrudić, gospođica Nataša Jovanović i posle toga gospodin Mićunović; računao sam da odgovora gospodinu Aligrudiću na neka pitanja koja je on u svom izlaganju postavio. Kada sam se javio za reč, kaže – sednica je prekinuta. To bahato ponašanje nije odlika samo njegovog nastupa. Naime, gospođa Nada Kolundžija reče, sredstva informisanja objaviše – trudiću se svim silama da nijedan od poslanika SRS-a ne bude u delegaciji za Parlamentarnu skupštinu Saveta Evrope, ni u svim ostalim delegacijama, trudiću se svim silama. Gospođo Kolundžija, ako smo zacrtali nekakve demokratske vrednosti ovde u Srbiji i ako hoćemo da ih ostvarimo, teško da ćete moći takvim načinom da ih ostvarite. Što se evropskih vrednosti tiče, pa Evropa vam je kazala, dame i gospodo, šta su evropske vrednosti, šta je poimanje demokratije po tim evropskim standardima. Gospođica Nataša Jovanović ima kod sebe pismo Saveta Evrope koje se odnosi na verifikaciju mandata ove delegacije koja je trebalo već juče da bude tamo. Na tom spisku piše Tomislav Nikolić - SRS. Izvinite, ali Evropa ne poznaje tzv. Naprednu stranku, jer ona nije učestvovala na izborima, i oni vam kažu – nemojte se igrati, postoje stranke koje su učestvovale na izborima, postoje stranke koje se mogu između dva izbora formirati, pa izaći na izbore, pa ostvariti nekakve rezultate, i na osnovu tih rezultata, eventualno, imati nekakva prava i nekakve obaveze. Dakle, vama je Evropa rekla da u ovom parlamentu ne postoji Napredna stranka. Što se tiče odlaska i formiranja te stranke, zamislite preduzeće u kome radi jedan čovek, grupa ljudi; sutradan daju otkaz, odlaze iz preduzeća, ali sredstva za rad ne vraćaju, ni automobile, ni kamione, ni kompjutere, nego kažu, mi sad to nosimo sa sobom. To ne može. Vlasništvo se ne može odneti, jer se na osnovu neprava nikad pravo ne može ostvariti. Dame i gospodo narodni poslanici, još mnogo će trajati dok se u ovaj parlament, u ovu državu, demokratija konačno ne uvede. Hvala.
Nema povrede člana 104, niti ste obrazložili povredu za tok ove sednice, a na sednicama odbora se shodno primenjuju sve odredbe Poslovnika Narodne skupštine, tako da je trebalo da istaknete povredu tokom sednice Odbora, tog ili bilo kog. Narodni poslanik Zoran Krasić. Želi da govori o povredi Poslovnika i dobija reč na osnovu člana 100. stav 1.
Gospođo Čomić, nadam se da i gledaoci u direktnom prenosu imaju prilike da čuju neka moja dobacivanja u vidu komentara, gde vam dajem podršku kada se zdušno zalažete za striktno poštovanje Poslovnika Narodne skupštine. Ja sam taj koji stalno dobacuje i kaže – tako, Goco, tako predsedavajući, u pravu ste. Koristim priliku i sada da kažem, uvek vas podržavam kada primenjujete Poslovnik na način kako je to napisano, ali moram, gospođo Čomić, da vam kažem da sam sada izašao pozivajući se na član 27, da vam kažem da ste prekršili taj član. Jutros sam vam dao ovo, sa fontom slova 18, i rekao da ne treba ni logičko, ni gramatičko tumačenje, samo je potrebno da se vidi. Podelio sam malo i novinarima, neće niko da objavi sutra u novinama. Sada da stanem ispred ove kamere, da ona zumira tekst, da se vidi – Predlog odluke o sastavu stalnih delegacija, iz stava 1. ovog člana, podnosi predsednik Narodne skupštine, u konsultaciji s predsednicima poslaničkih grupa, vodeći računa o proporcionalnoj zastupljenosti političikih stranaka i zastupljenosti polova. To nije sporno. Mi tražimo proporcionalnu zastupljenost političkih stranaka, a vi nas ubeđujete da je Tomislav Nikolić član SRS. Pozovite Ota Kišmartona, Zankova, Mašića, neka izađu i neka kažu koja su stranka. Ako kažu da su SRS, onda je ova odluka prihvatljiva. Ako kažu da su SNS, onda ste u zabludi, gospodo, činite veliku povredu Poslovnika. Pokazao sam vam 2007. godine, piše ime i prezime poslanika i kojoj političkoj stranci pripada, ne poslaničkoj grupi. Dobili ste i pismo iz Saveta Evrope, jednog od tih tela, gde se kaže – politička stranka. Ali, vi terate. Zašto? Nećete da spasete nikoga od optužnog predloga. Gospođo Čomić, ja sam prezadovoljan jučerašnjim vođenjem sednice Narodne skupštine. Već sam dao nalog da se ceo stenogram umnoži da bih ga odneo u sud. Rekli ste da su politička stranka i poslanička grupa jedno isto. Gospođo Čomić, na sajtu Narodne skupštine stoji za 21 lice da su članovi SRS-a. Vi njih vređate, oni ne žele da budu članovi SRS-a, niti mi želimo da oni budu naši članovi, ali je vama potrebno zbog ''bodrumske politike''. Vi ste nas sada naučili, za ova dva dana, da demokratija ima svoju jedinicu mere, a ta jedinica mere se zove Nada Kolundžija. Neposredna viša jedinica mere je Gordana Čomić. Neposredna viša jedinica mere je Dragoljub Mićunović. Radi publike, da znate, težina se meri na grame, dekagrame, kilograme, a vi ste to preneli na demokratiju. Ovo nema veze s parlamentarizmom. Ovo je u sukobu s Poslovnikom. Predlog nije sastavljen u skladu s Poslovnikom, gospođo Čomić. Striktno se pridržavajte Poslovnika. Dajem vam apsolutnu podršku, pridržavajte se. Član 239. i stav 2. nije teško da se shvate. Nije teško, gospođo Čomić, biti fin.
Narodni poslaniče, sad biste morali da dobijete opomenu, a nećete je dobiti, iako govorite 4 minuta i 11 sekundi, jer bi striktna primena Poslovnika podrazumevala kršenje člana 100, koji propisuje da možete da govorite samo tri minuta. (Zoran Krasić, s mesta: Izvinjavam se.) Izvinjenje prihvaćeno. Član 27. nije prekršen i materijal za sednicu je pripremljen u skladu s dogovorom predsednika poslaničkih grupa. To je objašnjenje koje sam dala i ranije i sada. Narodni poslanik Paja Momčilov želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, poštovana predsedavajuća, ukazujem na povredu člana 104. Naravno, nećemo se složiti, to je sasvim sigurno, oko svega toga. Vidite, ova rasprava koja se danas vodi nije slučajna, ima dobrih razloga da se vodi. Izvesni cinici će kazati da politička korektnost predstavlja licemerje. Mogu to da usvojim i da se s tim, možda, i složim, međutim, o čemu mi pričamo? Vi ste juče kaznili 13 poslanika SRS-a. Ono što je mene pogodilo prilikom tog masovnog čina kažnjavanja, jeste, da vas podsetim, da ste vi prvi i jedini to primenili. Budite svesni te činjenice. Niti je predsednik Skupštine to uradio, niti su vaše kolege potpredsednici, od kojih neki i vode povremeno ovu sednicu, to sebi dozvolili, pa se zapitajte kako da se to desi samo vama i zbog čega se to dešava. Nije bitno to meni, ne smeta mi ni autoritaran način na koji vodite ove naše seanse, smatram da je to stvar i ličnog stava, da je to sasvim u redu i da je dozvoljeno, međutim, ima jedna druga stvar. Jeste da je predsednik Parlamenta, a vi sigurno sada, u ovom trenutku, obavljate dužnost i predsednika, u punom ste kapacitetu, prvi među nama, ali je on jednak. Neko vam je već malopre rekao, vi se kunete u zapadnu demokratiju. Svi mi kažemo da je Engleska kolevka parlamentarizma, a tamo se osoba koja sedi na vašem mestu, ne slučajno, pošto se, vidim, i lingvistikom dosta bavite, zove spiker. Međutim, kako vodite Parlament i raspravu, čovek bi rekao da ste vi judge (džadž). Vi nemate pravo da presuđujete, a redovno presuđujete i donosite stav da li je neko pogrešio, da li je u pravu. Gde je onda sloboda mišljenja, gde je onda raznolikost? Zašto ja nemam pravo i da pogrešim, i da ne budem u pravu? Nemojte da budete sudija, molim vas, to nikako ne priliči nekom ko vodi ovaj parlament. Molim vas, kažete da smo mi uvredili Parlament lupanjem, zbog ometanja govornika, a vi vređate Parlament. Ovde stoji, i dan-danas vam pokazujemo, da je neki Antić, neki Arsić, neki Bečić, ne potcenjujem ljude, član SRS-a. To je uvreda, to je širenje lažnih informacija, a vi ste protagonista toga i vi nama sad zamerate da vređamo Parlament. Prekinite da vređate Parlament i srpske radikale i građane Srbije i skinite ovo sa sajta, napišite kako jeste – Srpska napredna stranka, kako se već zovu.
Narodni poslaniče, mere opomene su u saglasnosti sa članom 106, zato što je učinjen prekršaj. Svaki predsedavajući je u obavezi da poštuje Poslovnik. Dakle, kad narodni poslanik napravi prekršaj za koji je propisana mera opomene, onda se ta mera izriče i to je ono što je učinjeno juče, što je učinjeno danas i biće učinjeno u svakom slučaju kada do prekršaja, odnosno do kršenja Poslovnika dođe. Narodni poslanik Paja Momčilov tvrdi da gospođa Lidija Dimitrijević nije lupala. Narodni poslaniče, već sam rekla u jednom mahu da mere opomene ne mogu da se izriču tako što ćete čuti ili će vam reći neki poslanik da je neki drugi poslanik prekršio Poslovnik. Dakle, mere opomene se izriču samo onda ako predsedavajući uoči da je do prekršaja došlo. Da li narodni poslanici dozvoljavaju da se nastavi sednica, ili imamo nameru da kršimo Poslovnik do izricanja mera? Možemo da nastavimo. Zahvaljujem. Narodna poslanica Vjerica Radeta želi da govori o povredi Poslovnika i dobija reč na osnovu člana 100. stav 1.
Gospođo Čomić, juče ste najmanje 13 puta povredili članove 27, 104. i 106. Poslovnika Narodne skupštine. Vi ste u obavezi da se, dok predsedavate sednicom, starate o primeni Poslovnika, a vi to juče niste radili, bar ne u skladu s odredbama koje Poslovnik propisuje. Da se u javnosti ne bi stekao pogrešan utisak, poslanici SRS-a se ne žale i ne kukaju što su dobili opomenu, što su kažnjeni sa po 3.000 dinara. Nama to nije problem, zato što za poslanike SRS-a, kao i za sve članove SRS-a, ideologija stranke i interesi građana Srbije, srpski nacionalni interesi, nemaju cenu. Dakle, možete vi da se vratite, ono što ste pokušali juče, na 2002. i na 2003. godinu, gospođo Čomić, sećamo vas se iz tog ružnog perioda. Podsetiću vas, recimo, na jedan radni dan, tada je, takođe, trebalo da predsedavate, kada su narodni poslanici od 10 sati do pola sedam uveče čekali ispred sale, jer nisu znali da li će početi sednica. Vi ste imali tada neke unutarstranačke probleme, pa ste u pola sedam sišli da obavestite narodne poslanike da nam je poručila Nataša Mićić da sednica toga dana ne može da se održi, jer je isteklo radno vreme. Takođe vas se sećamo, gospođo Čomić, i iz perioda kada ste u besu izricali opomene poslanicima SRS-a, odnosno, to je bila mera udaljenja sa sednice, pa ste počeli onda da čitate jednog po jednog poslanika. Na kraju ste rekli – ma, svi sa spiska SRS-a. Tada je, ostalo je zabeleženo, isključen sa sednice, zbog ometanja rada, narodni poslanik Stevo Dragišić, koji je u tom momentu bio u Batajnici, ili Božo Vučurević, koji je u tom momentu bio u Igalu. Dakle, nije nama čudno to što radite. Vi ste pokušali da kažete da narodni poslanici SRS-a, na određen način, pokazuju politički stav SRS-a. Vi ste, to je očigledno, juče ovde pokazali politički stav Demokratske stranke. Juče ste bili zaduženi da kažnjavate poslanike, mislili ste da ćete, na neki način, da nas uvedete u nekakve vaše tokove. Evo, upravo ulazim u četvrti minut. Znam da je to suprotno Poslovniku. Izvinjavam se, postaviću vam samo jedno pitanje. Evo, skinula sam sa sajta Odbor za poljoprivredu, a nije bitno koji je odbor, svaki je isti, i ovde imamo, recimo, iza imena Oto Kišmarton – SRS, Mašić Zoran, SRS. To su ljudi koji su isključeni iz SRS-a. Dalje, Maksimović Saša, SRS. (Predsedavajuća: Vreme je isteklo.) Ovo je zvanično na sajtu Parlamenta. Ovo je nedopustivo, ali vi drugačije ne možete, zato što znate da ne smete da napišete ta neka, kako se već zove, stranka, zato što ta stranka nije učestvovala na izborima. Molim vas da nam odgovorite – članovi koje stranke su ova tri imena koja sam sada pomenula?
Nije povređen član 27, ni član 104, ni danas ni juče. Dakle, kada se učini prekršaj Poslovnika za koji je propisano izricanje kaznene mere, onda je predsedavajući prinuđen da to učini. To je učinjeno juče. U vašem izlaganju, u obrazloženju – kada i u kojim slučajevima se izriču mere, samo je jedna neistina izrečena. Dakle, u slučaju udaljenja sa sednice, predsedavala je predsednica Narodne skupštine Nataša Mićić, a ne ja. Za ostalo ste sve u pravu, što se tiče prepričavanja događaja iz prethodnih mandata ili sa prethodnih sednica Skupštine. To nema veze sa jučerašnjom sednicom. Dakle, kršenja Poslovnika ne bi bilo da poslanici nisu lupali predmetima o inventar, a oni jesu lupali predmetima o inventar. To je kršenje člana 104 – ugrožavanje dostojanstva Narodne skupštine i zaslužuje, nažalost, izricanje mera opomene. Ima reč narodni poslanik Mićo Rogović, želi da govori o povredi Poslovnika i dobija reč na osnovu člana 100. stav 1. (Vjerica Radeta, s mesta: U kojim su strankama poslanici koje sam navela?) Narodna poslanica je postavila pitanje o strankama. Mislim da je pitanje retorički postavljeno s vaše strane i, kao i u prethodnom slučaju, kada je o tome govorio predsednik vaše poslaničke grupe, to vi sasvim dobro znate.
Dame i gospodo narodni poslanici, gospođo predsedavajuća, ja vas molim da poslanike poslaničke grupe s moje desne strane ne opominjete tokom mog izlaganja, jer, verujte, teško je doći u situaciju da pričate za ovom govornicom, a da se pri tom ne čuju zvuci muzike, raznih svežnjeva ključeva, hemijski i svega ostalog. (Za vreme izlaganja narodnog poslanika Miće Rogovića, poslanici SRS-a lupaju o klupe i čuje se muzika.)
Izvinite, narodni poslaniče. Da li mogu da zamolim narodnog poslanika koji pušta muziku trenutno u sali, da ugasi uređaj sa koga pušta muziku. Da se razumemo, to se u sali Narodne skupštine ne radi. Ja ne mogu da vidim ko od narodnih poslanika uključuje muziku i uređaj sa koga pušta muziku, pa time ne mogu da dođem u situaciju da izreknem meru koja podrazumeva takvo kršenje Poslovnika. Ako ne razumemo da se to ne radi za vreme sednice, onda nam nijedna mera nijednog poslovnika neće pomoći. Dakle, molim vas da ne uključujete uređaj kojim se pušta muzika za vreme sednice Narodne skupštine Republike Srbije. Izvolite, poslaniče.
Hvala lepo, gospođo predsedavajuća. Pre nego što pređem na čl. 225. i 226. Poslovnika Narodne skupštine Republike Srbije, želim da istaknem jednu stvar. Pre 13 godina, 1995. godine, kada sam upoznao gospodina Aleksandra Vučića, dosta poslanika s moje desne strane nisu bili u SRS-u. Sada bih nastavio po čl. 225. i 226. Poslovnika Skupštine Republike Srbije. Molim vas, gospođo predsedavajuća, da Ministarstvu energetike i rudarstva prosledite sledeće poslaničko pitanje. Pomenuto ministarstvo je, 21. februara 2007. godine, rešavajući po zahtevu preduzeća South Danube metals d.o.o. iz Beograda za izdavanje geoloških istraživanja, izdalo rešenje kojim se pomenutoj firmi odobrava izvođenje geoloških istraživanja bakra, zlata i pratećih metala na području Jabuka – Kamena Gora, koje se nalazi na teritoriji opštine Prijepolje, područje sa koga i ja dolazim. Područje Jabuka – Kamena Gora je, inače, granično područje, između Republike Srbije i Republike Crne Gore. Po predmetu broj 310-02-082/2007-06, isto ministarstvo je rešavalo i predmet broj 310-02/609/204-6, od 7.12.2006. godine, preduzeća ''Mureks rudarstvo i geologija'', takođe, za potrebe geološkog istraživanja, ali na području teritorije Čadinja, geografskog pojma koji se nalazi, takođe, na području opštine Prijepolje. Nosioci istraživanja su za potrebe istraživanja dobili rok od 30 dana i od pomenutog ministarstva su dobili i obavezu, mimo svih obaveza koje proističu na osnovu ovakvih vrsta istraživanja, da Ministarstvu kvartalno dostavljaju izveštaj o rezultatima istraživanja i svim ostalim merama. Ovo ne ističem pro forme radi. U Vodiču za investitore 2009. godine, koji je opština Prijepolje još prošle godine uradila, napominje se da su jedan od prirodnih resursa i rude, i da su procenjene rezerve bakra, olova, cinka negde oko 40 miliona, a do sada je istraženo sedam miliona. Međutim, navodi se i da su budući resursi, ono čime opština Prijepolje i okolna sela žele da se bave, seoski i planinski turizam i do sada je na području etno-sela Kamena Gora registrovano oko 50 smeštajnih kapaciteta iz oblasti seoskog turizma. Građani ovog područja žele da znaju šta će na pomenutim lokacijama Vlada Srbije da preduzme, kakva su istraživanja? Molim vas da i zbog njih dobijem odgovor na pomenuto pitanje. (Sve vreme govora narodnog poslanika Miće Rogovića, poslanici SRS-a lupaju u klupe.)
Reč ima narodna poslanica Aleksandra Janković. Nije trenutno u sali. Narodni poslanik Milan Avramović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, ovako izgleda izlaganje čoveka koji pokušava da dobije na lokalnom rejtingu, s obzirom na to da je dobio jedan glas u svom selu na lokalnim izborima i još uvek je dilema ko je glasao za tog gospodina. Da se ne bih bavio njime, da mi vreme ne ide, na osnovu člana 104, moram da podsetim narodne poslanike na par činjenica. Jedan slučaj iz Savezne skupštine, koji je dobro poznat gospodinu Nikoliću, slučaj Momira Vojvodića, koji je hteo da pređe u Poslanički klub SRS-a, bio je završen tako što je predsednik naše stranke insistirao da može da uđe u SRS pod uslovom da vrati mandat stranci iz koje je došao. To nije sporna činjenica, to je gospodin Nikolić ponovio milion puta. Sada upadam u dilemu zbog čega je gospodin Nikolić postao omiljeni političar Borisa Tadića, jer sam ga poznavao, kao funkcioner i poslanik SRS-a, kao siromašnog čoveka u džepu, a bogatog u duši. Pošto se promena od te priče rotirala za 180 stepeni, sada je on bogat u džepu, a siromašan u duši. Činjenice koje govore u prilog tome, i dokaz, jeste sledeće. Kada su iznete neke kvalifikacije za pokojnog premijera Zorana Đinđića i kada je na te kvalifikacije reagovao jedan od poslanika i tražio da se o njima izjasni Skupština, Skupština se izjasnila tako, pa i vi, gospodo iz DS-a, glasali ste za to da te kvalifikacije ostaju istinite, da su te kvalifikacije tačne, a kada za ovu govornicu izađe omiljeni poslanik Borisa Tadića, poslanici SRS-a dobijaju kazne i opomene. Sada se postavlja pitanje – iz kojih razloga je povređeno dostojanstvo, iz kojih razloga se kažnjavaju poslanici koji govore samo istinu? Odgovor tražim od vas, gospođo Čomić, u skladu sa članom 100. stav 3, i nadam se da ću biti njime zadovoljan.
Poslanici nisu, neće i ne mogu biti kažnjavani zato što govore istinu. Poslanicima se izriče mera opomene zato što krše član 104. Poslovnika Narodne skupštine i lupaju predmetima o inventar. To je osnov za izricanje opomene, jer predstavlja ometanje govornika i ometanje toka sednice Narodne skupštine. Kao i svaki drugi put, opomena, odnosno bilo koja mera će biti izrečena samo za učinjeni prekršaj. Nema učinjenog prekršaja, nema ni opomene. Narodni poslanik Dragan Stevanović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, reklamiram, gospođo Čomić, povredu članova 27. i 104. Poslovnika o radu Narodne skupštine, a povredu člana 27. vama stavljam na teret i to ću da obrazložim. Što se tiče povrede člana 104, to stavljam na teret jednom od prethodnih govornika za ovom govornicom. Naravno, ne spominjem njegovo ime, isključivo iz razloga što smatram da je od njega u ovom parlamentu ostala samo njegova fizionomija. Ta ista osoba je, pre nekoliko dana, ili u proteklim nedeljama, imala običaj da za taj vaš sto govori kako tamo neko razmenjuje recepte. Čitajući jednu knjigu pre nekoliko dana, naišao sam na jednu rečenicu u kojoj je sadržan jedan recept i u tom receptu bi moglo da se sadrži sve ono što ovih dana ta osoba radi, zajedno s onima koji ga slede. To je kilogram sujete, dva kilograma taštine i dve tone prljavštine. Nije mi to namera i mislim da to nije najbitnije. Gospođo Čomić, sve ono što se danas ovde dešava, i juče, nameće zaključak da ste vi na zadatku, odnosno da ste vi čovek zadatka, koji ljudi koji sede za vašim stolom ili ne žele, ili nisu sposobni da urade. Naravno, ubeđen sam, takođe, da mimo ove javnosti, mimo kamera, ni vama to ne imponuje i ne prija, ali sve ovo što juče i danas pokušavate da uradite, odnosno da sve što se dešava u ovoj skupštini, što vi radite, predstavite kao da želite da zaštitite dostojanstvo i Poslovnik Skupštine Republike Srbije, ne odgovara istini; suština cele priče je da se na jedan drugačiji način predstave suvi i trenutni politički interesi stranke kojoj pripadate. Ubeđen sam da ovo mišljenje deli velika većina poslanika koji sede na ovoj levoj strani. Jedna banalnost, ona na koju vam je gospodin Krasić ukazivao u nekoliko navrata danas za govornicom, jeste da uporno eksploatišete kategoriju poslaničke grupe. Mi od vas tražimo i insistiramo da kažete o kojoj se poslaničkoj stranci radi. Čak i u obrazloženju za rešenje koje je na dnevnom redu stoji da se vodi računa o zastupljenosti političkih stranaka, političkih stranaka koje su učestvovale na izborima i na istim izborima, 11. maja, osvojile mandate u ovom parlamentu. Vi, gospođo Čomić, i svi ostali koji su u toj igri, možete to da izbegavate. Time nećete rešiti problem ni za ubuduće, ni zbog druge zakonodavne aktivnosti. Svojim ponašanjem, i vi i oni koji vam za to daju smernice i sugestije, samo raspirujete požar koji ste zapalili onog dana kada ste prihvatili i priznali izbornu krađu u ovom parlamentu.
Narodni poslaniče, nema povrede čl. 27. i 104. u izricanju mera po članu 106. Poslovnika Narodne skupštine, nema povrede čl. 239. i 27. pri pripremi materijala za ovu sednicu. Narodna poslanica Judita Popović želi da govori o povredi Poslovnika i dobija reč na osnovu člana 100. stav 1.
Poštovana gospođo predsedavajuća, poštovano predsedništvo, dame i gospodo narodni poslanici, u životu nisam toliko puta čula reč "dostojanstvo", kao u poslednjih par meseci u ovoj skupštini. Mislim da je došlo vreme da napokon neko uzme u odbranu ovu instituciju, jer mi svi znamo da je dostojanstvo ove skupštine poprilično narušeno i zato se pozivam na član 104. Poslovnika. Koliko znam, demokratija znači vladavinu većine. Koliko znam, vladajuća koalicija čini ovde većinu, ona ima vlast, ona je postavila, iz svojih redova, predsednika Skupštine i dva potpredsednika Skupštine. Dakle, dva potpredsednika koji uvek zamenjuju predsednika, tako da oni, faktički, imaju vlast u ovoj skupštini. Prema tome, ako imaju vlast, ako se radi o demokratiji, onda treba tu vlast i da primenjuju. Ako treba da je primenjuju, to znači da treba da primenjuju i odredbe Poslovnika. Ako se radi o tome da neko opstruira rad u ovoj skupštini, to nikako ne može biti manjina, može biti samo većina, u čijim rukama je vlast, mogućnost, sredstvo i primena Poslovnika da upravlja radom ove skupštine. Prema tome, ne bi trebalo da se na ovu manjinu svaljuje krivica za opstrukciju i za nerad Skupštine. Za rušenje autoriteta, smatram da je kriva vladajuća većina, mislim na autoritet Skupštine, a nikako ne opozicija, koja je u manjini; zato je i opozicija, jer je u manjini, ako polazimo od principa demokratije. Shodno tome, na predsedniku Skupštine i na ona dva potpredsednika Skupštine, koji stalno zamenjuju predsednika Skupštine, jeste obaveza da primenjuju Poslovnik, da održavaju red, da se staraju da Skupština obavlja svoju osnovnu funkciju, a očigledno da je ne obavlja. Stvarno mislim da je autoritet jedne skupštine u jednoj državi veoma bitan. Taj autoritet je ovde veoma narušen. Građani gledaju ovu skupštinu i imaju najgore mišljenje o njoj. Pri tom, očekujem da prepoznaju ko je odgovoran za ovaj mali autoritet našeg zakonodavnog tela. Inače, pozivam se na član 104. Poslovnika, zato što se ne primenjuju odredbe Poslovnika u toku vođenja skupštinskog zasedanja. Ukoliko bi se i ovaj važeći poslovnik, ma koliko on, možda, i ne bio u potpunosti praktičan i funkcionalan, primenjivao, mislim da bi ova skupština mogla da radi i da ostvaruje ciljeve svog postojanja.
Narodna poslanica Aleksandra Janković želi da govori o povredi Poslovnika i dobija reč na osnovu člana 100. stav 1. Član 27. nije prekršen, staram se o redu i primenjivanju svih članova Poslovnika.
Tiče se člana 104. Pre svega, pomaže Bog, braćo i sestre, građani Srbije i zastupnici građana u ovom visokom domu. Jedna stvar je činjenica: danas je velika srpska slava Sveti Sava. Da u životu ništa nije slučajno, svedoči i činjenica da u Srpskom parlamentu, baš uoči i na dan ovog svetitelja, utemeljivača srpske države, samostalne SPC, velikog podvižnika i zaljubljenika u svoj narod, diplomatu za primer, traje rasprava o sastavu stalnih delegacija u međunarodnim parlamentarnim institucijama. Šta je to što nas je toliko odrodilo, udaljilo jedne od drugih, učinilo da o elementarnim pitanjima našeg državnog i nacionalnog interesa ne možemo da se dogovorimo i da nađemo barem minimalni zajednički cilj, kako se ne bismo brukali pred svetom? Očekujemo da nas poštuju oni koji o našoj istoriji, kulturi, prosvetiteljskom i slobodarskom duhu ne znaju ništa, već sude samo na osnovu aktuelnih konflikata na globalnoj političkoj srpskoj sceni, izvlačeći zaključak da smo i kao nacija i kao država nepouzdani i nedostojni partnerskog tretmana. Ni građanima Srbije uopšte nije jasno šta mi ovde dva dana razglabamo o tome kako nismo tamo gde treba da budemo, a ovde gde jesmo ne možemo da se sporazumemo, kao da neki govore kineski, drugi srpski, a treći jupiterijanski. Sveti Sava je bio produhovljeni diplomata, a ne besplodni polemičar. On je dobro razumeo da se u temelju srpskog nacionalnog bića nalazi ljubav, potreba za slobodom i razvojem. Tako je bilo, tako i jeste, samo smo se malo zaneli nečim što nije naše i uputili se putem novokomponovanog i pogrešno protumačenog kvazievropskog modela, u kome je čovek ubio Boga, sebe proglasio za božanstvo, razvio kulturomaniju koja fabrikuje idole, a vrhovni idol jeste novac i obilje stvari, kojima se na kraju mora robovati. Braćo i sestre, u svetosavskoj filozofiji sveta, u koju se toliko zaklinjemo, postoje samo dva osnovna načela. Prvo načelo je: svet je bogojavljanje, a drugo: čovek je bogosluženje. Sve što sada radimo, svaki naš gest, izgovorena reč, daleko odjekuju u večnosti i ne bi bilo loše kada bismo postali svesni kako smisao našeg života ne može biti nanošenje nepravde, uvrede, zla, osvete drugom čoveku, ma kako on bio različit u stavovima i delanju od nas. Niko, ama baš niko ko je makar za trenutak ušao u naš život, pitao nas nešto, pogledao, promakao pored, nije to učinio slučajno. U svakoga od tih ljudi Bog je uramio svoj lik i predvideo ga za dobro, kao i nas same. Ako okrenemo list, ako od danas, kao predstavnici ovog velikog naroda koji za osnivača države ima dva svetitelja: svetog Savu i svetog Simeona Mirotočivog, počnemo da se ponašamo drugačije, uz svesnost da mi nismo samo privremene kolege u jednom sazivu Skupštine, nego saputnici do zajedničke večnosti, konačno ćemo uraditi nešto za prošlo, sadašnje, ali i buduće doba. Sveti Sava je predak, ali i obaveza, datost, ali i model, isto kao što smo i mi – predstavnici naroda, model za sve one koji nas gledaju i često se identifikuju s našim ponašanjem. Svakoga dana raste broj maloletnih delikvenata i agresivnih ispada kod dece koja nemaju dovoljno razvijene sposobnosti za razlikovanje dobra i zla. Kao odrasli ljudi, ljudi s odgovornošću pred onima koji su nam ukazali poverenje i čast da ih predstavljamo, mi moramo imati razvijenu sposobnost rasuđivanja i razlikovanja dobra i zla, što podrazumeva da na uvredu ne moramo baš uvek da odgovorimo uvredom, da ne isterujemo tuk na luk, već da, u interesu te dece koja će sutra nositi Srbiju, budemo manje sujetni, a više razumni. (Predsedavajuća: Četiri minuta.) Završavam. Da bismo zaista predstavljali ovu veliku zemlju i ovaj veliki narod bilo gde u svetu, ne treba nam nikakva spoljna revolucija. Sveti oci kažu kako je najveći revolucionar – čovek svetog života. Preobrazimo sebe iznutra, pokušajmo da bar ovde, tokom ovih dugometražnih zasedanja, koja se i te kako prate, možda i više od popularnog "Velikog brata", delujemo kao pravi nosioci svetosavske kulture, koji neguju već zaboravljene vrline tipa vere, nade, smernosti, bratoljublja. Nije samo simbolički važno, već bi predstavljalo pravi preobražaj u srpskom parlamentarnom životu da se danas kao ljudi dogovorimo, ispoštujemo i setimo bar poslednje strofe svetosavske himne: "Da se srpska sva srca s tobom ujedine, sunce mira, ljubavi, da nam svima sine, da živimo svi u slozi, sveti Savo ti pomozi. Počuj glas svog roda, srpskoga naroda."
Reč ima narodni poslanik Filip Stojanović, želi da govori o povredi Poslovnika i dobija reč na osnovu člana 100. stav 1.
Poštovani narodni poslanici, dame i gospodo, javljam se po čl. 225. i 226. Poslovnika. Tražim obaveštenje i objašnjenje od Vlade Srbije i Ministarstva za KiM i postavljam poslaničko pitanje. Ministar za KiM Goran Bogdanović je izjavio da je Vlada Srbije za KiM u 2009. godini izdvojila ukupno 39 milijardi dinara.
Narodni poslaniče, samo vas molim da to preformulišete, pošto poslanička pitanja ne možete postaviti; možete samo zahtevati obaveštenje. Zbog stenograma, nadoknadiću vam vreme. Izvolite.
Ministar za KiM Goran Bogdanović je izjavio da je Vlada Srbije za KiM u 2009. godini izdvojila ukupno 39 milijardi dinara. Iako je budžet restriktivan, ministar kaže da ova sredstva pokrivaju planove Ministarstva. Ovim budžetom za 2009. godinu izdvojeno je dve i po milijarde dinara za plate i naknade za oko 5.300 zaposlenih u institucijama na KiM-u. Predviđeno je još oko 300 miliona dinara za isplatu plata novozaposlenima u 26 opština na KiM-u, što je za svaku pohvalu, i Vlade Srbije i Ministarstva za KiM, jer Srbija na ovaj način pokazuje da nije ostavila Srbe sa KiM-a. Međutim, ima jedna druga stvar na koju tražim odgovor i postavljam poslaničko pitanje ministru za Kosovo i Metohiju, gospodinu Goranu Bogdanoviću, i to – koliki je tačan broj...
Narodni poslaniče, molim vas da preformulišete, ne možete postaviti poslaničko pitanje, možete samo zahtevati obaveštenje i informaciju. Molim vas.
Čl. 225. i 226 – tražim obaveštenje od ministra – koliki je tačan broj ljudi koji su zaposleni u službama Ministarstva za KiM i koliki je broj onih ljudi koji rade u šiptarskim institucijama, koji primaju lične dohotke i u Ministarstvu za KiM i u šiptarskim opštinama? Ovakve stvari su nedopustive i moramo da znamo kojim je to ljudima omogućeno da rade ovo. Svi znaju, ali svi ćute. Ima slučajeva da su neki ljudi u inostranstvu, ili žive u Srbiji, a primaju lične dohotke na KiM-u. Tražim od ministra Gorana Bogdanovića da njegovo ministarstvo preduzme odgovarajuće mere i spreči ovakve kriminalne radnje, jer ovakva dešavanja i kriminal ugrožavaju stabilnost i izazivaju nezadovoljstvo kod svih poštenih Srba na KiM-u. Još jedno obaveštenje tražim od Vlade Srbije. Odlukom NATO-a, formirane su tzv. kosovske snage bezbednosti, vojska Kosova, što, kako je ocenjeno, predstavlja potencijalu i ozbiljnu pretnju za mir i stabilnost u regionu, a posebno na KiM-u. Kao što znate, svakog dana čujemo poneku izjavu naših zvaničnika, koji kažu – mi ćemo se zalagati za njihovo rasformiranje. Smatram da su ovakve izjave naših političara vrlo neozbiljne i neodgovorne. Ako je neko hteo nešto da uradi, onda je morao na vreme da spreči da ne dođe do formiranja ovih snaga bezbednosti, a ne sada, kada će se zalagati i tražiti njihovo rasformiranje. Pitam Vladu i Ministarstvo inostranih poslova i tražim odgovor – da li je Vlada Srbije preduzela neke mere, kako bi sprečila da ne dođe do formiranja ovih bezbednosnih snaga vojske Kosova, tzv. republike Kosovo, potpomognete od strane Amerikanaca? Ovim se krši rezolucija 1244 Saveta bezbednosti UN. Hvala.
Reč ima narodna poslanica Marina Raguš. Želi da govori o povredi Poslovnika i dobija reč na osnovu člana 100. stav 1.
Gospođo predsedavajuća, hvala na ovoj mogućnosti. Koristim pravo na osnovu člana 104. Poslovnika Narodne skupštine Republike Srbije, a takođe bih želela da podsetim na deo o ljudskim pravima i slobodama Ustava Republike Srbije, gde se, između ostalog, kaže, u članu 23 – ljudsko dostojanstvo je neprikosnoveno i svi su dužni da ga poštuju i štite. Svako ima pravo na slobodan razvoj ličnosti, ako time ne krši prava drugih zajamčena Ustavom. Takođe, član 25, koji govori o fizičkom i psihičkom integritetu, da je on nepovrediv, da niko ne može biti izložen mučenju, nečovečnom ili ponižavajućem postupanju ili kažnjavanju. Svedoci smo, na prvom mestu građani, totalne derogacije nečega što je slovilo svojevremeno kao ugled najvišeg tela u jednoj državi, kao što je Parlament u Srbiji. Ono što jeste istina, građani to uviđaju, određene ankete i analize, u određeno vreme, to i pokazuju, to je ko je odgovoran i ko je glavni krivac što je ugled ove skupštine potpuno urušen. Prevremeni parlamentarni izbori su održani 11. maja 2008. godine, zbog toga što je jedan deo tadašnje vladajuće većine shvatio šta Vašington i Brisel traže, a to je nezavisno Kosovo i Metohija. Na tom pitanju KiM-a razbijena je, odnosno, pokušano je da se razbije, pri tom je i oslabljena, Srpska radikalna stranka, koja je na izborima osvojila 78 mandata, tako što je građanima Srbije predstavila Izbornu listu dr Vojislav Šešelj, tako što je rekla da su granice nacionalnog interesa srpskih radikala Karlobag - Ogulin - Karlovac - Virovitica, tako što je rekla da neće odustati od toga da se mirnim političkim i diplomatskim sredstvima bori za istinu o pokorenom srpskom narodu. Kome to najviše smeta? Onima koji Srbiju svode na pretkumanovsku Srbiju, Vašingtonu i Briselu, potpomognutim, dobrim delom, i Londonom. Kome to, takođe, smeta? Onima koji u ovoj zemlji pomažu njima da se taj plan upotpuni. Dakle, Kosovo je izuzeto, okupirano je 15% srpske svete zemlje, sledeća je Vojvodina. To su tragovi koje mi ostavljamo ovde. Ono što je vrlo značajno za ovaj narod, 78 mandata je osvojila SRS. SNS nije učestvovala na majskim izborima. Završavam misao, prekoračila sam vreme, unapred se izvinjavam, nadam se da ćete i meni dopustiti da privedem ovo kraju. Važno je da narod shvati zašto se ovo dešava. Zato što Boris Tadić neguje nelegitiman status ''naprednjaka'' u Parlamentu Srbije. Niko nije glasao za politički program, jer, gospodine Nikoliću, vi ste rekli da ste osnovali stranku bez ideologije, samo sa političkim programom. (Predsedavajuća: Tri minuta i 30 sekundi) Juče ste rekli novinaru ''Kurira'' da ste verbalno odustali od Kosova i time ste odgovorili na sve. Što se tiče SRS-a, ono što ste rekli, jeste istina, nikada nismo odustali od saradnje s evropskim integracijama, EU, na prvom mestu, ali samo pod jednim uslovom, da nas tretira kao ravnopravnog partnera. (Predsedavajuća: Četiri minuta) S obzirom na to da nas ne tretira tako, mi smatramo da je ta saradnja nemoguća. Sadašnjost nas potvrđuje svakodnevno u tome. Naravno, javiću se još jednom, jer nisamzavršila ono što želim da apostrofiram kršenjem člana 104. i izvinjavam se na ovom prekoračenju, neće se više ponoviti.
Nema povrede člana 104. Narodni poslanik Tomislav Nikolić želi da govori o povredi Poslovnika i dobija reč na osnovu člana 100. stav 1.
Na osnovu čl. 225. i 226, tražim obaveštenje od predsednika Vlade – da li je Vlada razgovarala o novonastaloj situaciji u Fabrici automobila u Kragujevcu, da li je spremna da podnese posledice obmane građana, da li je spremna da izađe pred građane Srbije, Kragujevca posebno, koji već više od 20 godina, a u poslednjih osam intenzivno, razmišljaju isključivo o tome ko će biti prekobrojni, ko ide na Zavod za zapošljavanje i obrazovanje, ko ide na prekvalifikaciju, ko prihvata sindikalni program, ko ne prihvata? Hoće li konačno predsednik Vlade da označi krivce za uvlačenje Vlade Republike Srbije u to? Da li je to, na prvom mestu, Boris Tadić, koji je predvodio kolonu u Kragujevcu, kada je, čak, na italijanskom poželeo dobrodošlicu novim partnerima? Kako se zovu ministri koji su na tome ušli na velika vrata u Vladu Republike Srbije i troše deo budžeta Republike Srbije? Ima li odgovornosti Vlade Republike Srbije za najveću obmanu veka, ukoliko se ne dokaže da su besplatne obveznice još veća obmana od tzv. ''Fiatovog'' angažovanja u Kragujevcu? To je ideologija Srpske napredne stranke. Mi ovde nismo nelegalno. Mi ovde nismonelegitimno. Molim vas da ne tražite od Borisa Tadića da vam vrati te mandate; njemu odgovara ovo stanje i dok ima vas ovakve, može da računa da će da vlada večito, dok nema pravu opoziciju, dok ne dozvoljavate da se ovde govori o pravim temama, nego samo o ličnim ambicijama, svojim ličnim interesima, svojim novim cipelama, koje ćete da pokvarite, gospodine Todoroviću, a znate koliko koštaju nove cipele. Dakle, sve dok ste vi tema, Boris Tadić može mirno da vlada Srbijom. Nije tačno da SNS nema ideologiju i nije tačno da sam rekao da smo odustali od odbrane Kosova. Samo sam pozvao SRS da odustane od verbalne borbe za Kosovo i Metohiju. To ništa ne znači i tako piše u tom intervjuu, ali vi ste jedna veoma sposobna mlada žena, možete da preokrenete moje reči zato što vam tako odgovara. Dakle, odustanite od priče o borbi za KiM. Recite nam kako da se borimo, recite kako se vi borite. Odustanite od priče o velikoj Srbiji, Karlobag-Ogulin-Karlovac-Virovitica. Recite kako da dođemo tu. Povedite nas, dame i gospodo srpski radikali iz Krajine, koji kažete da sam ja odustao od borbe za veliku Srbiju, a četiri godine govorim u ime svih vas da je to naš san, a da je neostvarivo. Danas vas je neko ubedio da je to ostvarivo. Hajde da vidimo. Nisam uspeo da nađem reči kojima bih, u ime SRS-a, obrazložio kako je ostvarivo da dođemo do te granice. Hajde vi, koji ste pametniji, ostali ste svi najpametniji, recite kako je to moguće. Možda, mogu, čak, da prihvatim da zajedno učestvujemo. Uostalom, jedan dan smo ošamarili "Filipa Morisa", koji svaki dan uzima 15 miliona evra od guvernera Jelašića, ucenjujući celu Srbiju novim kursom dinara, i već su "žuti" počeli da se tresu kako se stvara ta koalicija. Ali, dok vi ovako reagujete na ponašanje onoga koga najviše volite, Tadić je miran, potpuno. (Za vreme izlaganja narodnog poslanika Tomislava Nikolića, poslanici SRS-a lupali su o klupe.)
Reč ima narodni poslanik Dragan Todorović. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, sve mi se čini da to nije bio san, da je to bilo bunilo. Očito je da su posledice ostale i dan-danas. Interesantno je kako se neki, posle 18 godina, lako odriču onoga što su pričali 18 godina. Podsetiću vas na onoga koji daje naloge Tomislavu Nikoliću, jer ovo što priča Tomislav Nikolić je zvučnik, a mikrofon je kod Aleksandra Vučića i on mu daje naloge šta treba da kaže i kako to treba da kaže. Da vas podsetim, Glina, 20. marta 1995. godine: "Pozdravljam junački narod srpske Banije, srpske Gline, vas koji ste prvi krenuli na ustašku vlast", obratio se Aleksandar Vučić, glavni ideolog SNS-a, masi okupljenoj u dvorani. "Nikada Glina neće biti Hrvatska, nikada Banija neće nazad u Hrvatsku. Živećete u velikoj Srbiji. Tu odstupanja biti neće. Vi se braćo ovde ne borite za ono što nije vaše, nego za ono što je oduvek bilo srpsko i što mora ostati srpsko", govorio je Vučić. Ostajemo kod svakog slova koje je ovde izrečeno. Da li ostaju oni koji su ovo izrekli? To se pitanje postavlja. Da li će oni koji su ovo govorili ponovo da kažu da nikada nisu rekli da su se zalagali za veliku Srbiju? Što se tiče vođenja, gospodine Nikoliću, vas više niko nema šta da vodi. Otišli ste na stranputicu i samo slušate i izvršavate naređenja, i Borisa Tadića i Aleksandra Vučića.Time su stvari potpuno završene. Već sam rekao u prethodnom izlaganju da vas očekuje izvestan kraj, koji ste najavili na samom početku. Imali ste mogućnost izbora, ili ćete biti častan čovek, ili ćete biti izdajnik. Odabrali ste put izdaje. To su stvari koje su potpuno jasne. Sa Borisom Tadićem razgovaramo kao partneri, ne mislim na Borisa Tadića lično, nego mislim na DS. S Borisom Tadićem nisam uopšte razgovarao, za razliku od vas. Vas su čuli na hodniku kako kukate i žalite se – nemoj mi to raditi, Borise, kada su u pitanju ova tri mandata. Vama samo to ostaje, da čekate koliko će vam biti udeljeno. O vašoj sudbini vi više ne odlučujete, niti ćete bilo kada odlučivati.
Reč ima narodni poslanik Tomislav Nikolić. Želi da govori o povredi Poslovnika i dobija reč na osnovu člana 100. stav 1.
Drago mi je što citirate zamenika predsednika SNS-a, gospodina Aleksandra Vučića ….
Narodni poslaniče Srboljube Živanoviću, izričem vam drugu opomenu zbog lupanja predmeta o inventar. Nastavite poslaniče.
Uostalom, Aleksandar Vučić je tako dobar mladi intelektualac i političar da je pisao skoro sve govore Vojislava Šešelja koji su javno čitani. Meni nikada nije napisao nijedan govor. Kažete da sam izdao. Ne, napustio sam Vojislava Šešelja, koji je vama i meni u Hagu, u ćeliji, rekao – možemo da uđemo u vlast, sada je izgubljeno Kosovo i Metohija. Dakle, staviću ruku na Bibliju, stavite vi, pa da vidimo ko će da laže. Ne očekujem da mi verujete. Onaj ko hoće mirno da spava, neka kaže istinu. Istina je da Vojislav Šešelj tvrdi da je KiM izgubljen i da nisam imao više tu šta da tražim. Istina je da smo svi mi govorili o srpskim teritorijama i o velikoj Srbiji, i istina je da to nismo ostvarili. Istina je da vas sad pitam, izvinite, a kako? Tada smo ratovali i tada smo mislili da ćemo uspeti da ostanemo na teritorijama. Sada vas pitam – kako, ko će to od vas? Nešto vas ne vidim da ste i tada učestvovali u ratu. Ko će to od vas danas da krene i da povede svoju decu, ili da ih prijavi da odu sama, dobrovoljno, u rat, kao što smo to radili mi srpski radikali? Okanite se toga. Imate svoju stranku, imate svoje mandate. Zaslužili ste ih i imate pravo da raspolažete njima. Mi imamosvoje mandate i zaslužili smo ih, imamo pravo da raspolažemo njima. Sve je ovde potpuno jasno. Samo mi se čini da nemate ideju gde ćete dalje. Čini mi se da previše čitate knjige iz 1990. godine i da vam je to sada nova ideologija. Od toga nema ništa. U ovom svetu, u kome se zalažemo da nam Kosovo ostane, zato što smo priznati međunarodno sa KiM-om u našim granicama, ne možete Hrvatskoj da kažete – ne priznajemo tvoje međunarodne granice. To mogu Rusija i Amerika, mogu da imaju dvostruke standarde u međunarodnom pravu, a mi moramo grčevito da se uhvatimo za priznanje Srbije u UN-u. Kako vam je priznata Hrvatska? Onakva kakva je danas. Razgovarajte sa svojim Tadićem da se diplomatski odnosi sa Hrvatskom svedu na minimum zbog paljenja srpske zastave, ali ne možete da razgovarate o tome da ćete vojskom da stignete na granice velike Srbije. Drugi način da se ostvari vaša utopistička ideja ne vidim. (Za vreme izlaganja narodnog poslanika Tomislava Nikolića, poslanici SRS-a su lupali o klupe.)
Reč ima narodni poslanik Dragan Todorović, želi da govori o povredi Poslovnika i dobija reč na osnovu člana 100. stav 1. Narodne poslanike podsećam da nije dopušteno dobacivati s mesta, te vas molim da to poštujete.
Gospođo predsedavajuća, javljam se po članu 104. Moram da primetim da je nekada Tomislav Nikolić znao odgovore na neka pitanja koja danas postavlja – kako ćemo i kada vratiti Republiku Srpsku Krajinu i, evo, ista situacija sa Kosovom i Metohijom, ali on ne zna zato što mu Vučić nije rekao, a nije se potrudio da nađe i da vidi kako će to uraditi, šta je, u stvari, rešila da radi SNS. Prvi intervju, nakon definitivne odluke da se pridruži novoosnovanoj SNS, Aleksandar Vučić je dao za zagrebački nedeljnik "Globus", pod naslovom ''Sanadeniziraćemo Srbiju''! Tako oni misle da treba da rade, da prihvatimo granice okupirane Republike Srpske Krajine. Svesni smo te činjenice, da ratujemo niti hoćemo, niti možemo, ali ni Francuska nije ratovala, ali je vratila Alzas i Loren. Tako i mi mislimo da će se stvoriti uslovi. Mogu da nađem bar 50 govora Tomislava Nikolića u kojima je ponovio ovo. Sad samo, ponovo, jedno jednostavno pitanje – kad je govorio istinu, kad nije govorio istinu, kad je u nešto verovao, kada ne veruje? Ove laži, vezane za Kosovo i Metohiju, da je Kosovo i Metohija izgubljena, to nije istina. Ne na Bibliju, nego u crkvu, pa lepo... To što je Vojislav Šešelj rekao jeste činjenica koja se desila, da je Kosovo i Metohija oteto a ne da je izgubljeno, i SRS se nikada neće pomiriti ni s otimačinom Republike Srpske Krajine, ni sa Kosovom i Metohijom. Menjaju se uslovi u svetu i činjenica je da se stvari menjaju u korist svih onih država koje, nažalost, u poslednje dve decenije 20. veka doživljavaju gaženje svih međunarodnih prava, povelje Ujedinjenih nacija. Nažalost, najteža iskustva doživeo je srpski narod, ali smo mi ubeđeni da će međunarodno pravo pobediti, da će se okolnosti promeniti. Evo, imamo nespornu činjenicu da se najavljuje povlačenje Amerikanaca iz Iraka. Promenilo se nešto, pod pritiskom javnog mnjenja, pod porazima koje doživljavaju. Možda ne bismo ni bili u ovoj situaciji da već osam godina ova vladajuća većina ne prihvata sve naloge Amerike i EU. Ne bi bilo Kosovo i Metohija u ovoj situaciji da su vodili odgovornu nacionalnu politiku. Nije to vodila SRS, nego, pre svega, DS. Zato se nalazimo u situaciji u kojoj jesmo. Onda kada budemo imali odgovornost i mogućnost da sprovodimo svoju politiku, mi ćemo pokazati. Siguran sam da će građani Srbije to prepoznati, kao što i sada prepoznaju. Pogledajte šta se dešava, oni koji su tako glasno najavljivali dvopartijski sistem u Srbiji, polako se, svakoga dana, urušavaju, menja se taj odnos snaga, i sada, pošto hoće po svaku cenu da se dokopaju izbora, jer znaju da se svaki dan, svaki sat, njihov rejting smanjuje, hteli bi što pre da izađu. Što se tiče SRS-a, nikada nismo bežali od izbora. Izaći ćemo kad god budu raspisani, ali nikada nećemo lagati građane Srbije, nećemo se dodvoravati, nećemo ići za glasovima, nego ćemo govoriti o našoj politici, o našoj ideologiji. Kada budu to shvatili, glasaće za nas i sigurni smo da će posle toga Srbija krenuti uspravno da se oporavlja. Hvala vam.
Reč ima narodni poslanik Ljubomir Kragović, želi da govori o povredi Poslovnika i dobija reč na osnovu člana 100. stav 1. Narodni poslanici dobacuju: dokle će da bude prenos? Na sastanku šefova poslaničkih grupa je bio napravljen jasan dogovor da do 15.20 časova napravimo kakvu-takvu radnu celinu. Pošto, očigledno, dogovor nismo poštovali, na insistiranje narodnog poslanika Ljubomira Kragovića, on dobija reč, bilo prenosa ili ne bilo.
Izvinjavam se, pošto nema prenosa, odustajem od reči.
Poštovane dame i gospodo narodni poslanici, za danas završavamo rad sednice Narodne skupštine, a nastavićemo sutra, u 13 časova, pošto smo, na naš zahtev, od RTS-a dobili obaveštenje da u sredu, 28. januara 2009. godine, neće biti u mogućnosti da do 13 časova, odnosno, u zavisnosti od završetka prenosa meča s otvorenog teniskog prvenstva Australije, prate zasedanje Skupštine Srbije u direktnom prenosu na Drugom programu RTS-a. Narodni poslanici, nisam odredila da je kraj današnjeg rada, niti sam vas obavestila kada ćemo sutra započeti sednicu, pa vas molim, ako ste zainteresovani za tu informaciju, da zauzmete svoja mesta. Zahvaljujem. Po završetku meča, RTS bi se uključila u prenos rada Skupštine do 20 časova, pa za danas završavamo rad i određujem nastavak rada sutra, 28. januara 2009. godine, u 13 časova, raspravom u pojedinostima, po prijavama i redosledu narodnih poslanika. Prva, po redosledu, jeste narodna poslanica Vjerica Radeta. Hvala vam. Poštovane dame i gospodo narodni poslanici, otvaram sednicu Trećeg vanrednog zasedanja Narodne skupštine Republike Srbije u 2009. godini. Na osnovu službene evidencije o prisutnosti narodnih poslanika, konstatujem da sednici prisustvuje 90 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema. Konstatujem da je primenom elektronskog sistema za glasanje utvrđeno da je u sali prisutno 89 narodnih poslanika, odnosno da je prisutno više od jedne trećine narodnih poslanika i postoje uslovi za rad Narodne skupštine. Obaveštavam vas da su sprečeni da prisustvuju sednici sledeći narodni poslanici: Nikola Krpić, Slavica Đukić-Dejanović, Riza Halimi, Laslo Varga, Nikola Novaković i Sava Čojčić. Prelazimo na 1. tačku dnevnog reda: – PREDLOG ODLUKE O UTVRĐIVANjU SASTAVA STALNIH DELEGACIJA NARODNE SKUPŠTINE REPUBLIKE SRBIJE U MEĐUNARODNIM PARLAMENTARNIM INSTITUCIJAMA (nastavak) Tokom jučerašnjeg radnog dana zastali smo u raspravi po redosledu narodnih poslanika, a prema prijavama za reč u jedinstvenom pretresu o Predlogu odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama reč ima narodna poslanica Vjerica Radeta, s tim što je narodni poslanik Dragan Stevanović izrazio želju da govori o povredi Poslovnika i dobija reč na osnovu člana 100. stav 1.